ส่วนที่ 1

การประกอบธุรกิจ

นโยบายและภาพรวมของการประกอบธุรกิจ

บริษัท ฟูรูกาวา เม็ททัล (ไทยแลนด์) จำกัด (มหาชน) ก่อตั้งด้วยทุนจดทะเบียนเริ่มต้น 140
ล้านบาท เมื่อวันที่ 15 มิถุนายน 2531 ภายใต้ชื่อเมื่อจดทะเบียนแรกเริ่มว่า "บริษัท ฟูรูกาวา
เม็ททัล (ไทยแลนด์) จำกัด" เป็นการร่วมมือทางการค้าระหว่าง บริษัท ตัมพะ จำกัด
ซึ่งเป็นบริษัทโฮลดิ้ง สัญชาติไทย ถือหุ้นในอัตราร้อยละ 51 และบริษัทสัญชาติญี่ปุ่น 2 บริษัท คือ
เดอะ ฟูรูกาวา อิเล็คตริก คัมปะนี ลิมิเต็ด ผู้ประกอบธุรกิจผลิตและจำหน่ายผลิตภัณฑ์ต่างๆ อาทิ
เช่น สายโทรศัพท์, ลวดไฟฟ้า, ชิ้นส่วนรถยนต์, ผลิตภัณฑ์ท่อทองแดง และ บริษัท โชโกะ เทรดดิ้ง
จำกัด

บริษัท ฟูรูกาวา เม็ททัล (ไทยแลนด์) จำกัด
ได้รับการส่งเสริมการลงทุนจากสำนักงานคณะกรรมการส่งเสริมการลงทุน
สำหรับการผลิตท่อโลหะไร้ตะเข็บ จำนวน 4,200 ตัน/ปี เมื่อปี 2531 ต่อมาในปี 2536 บริษัทฯ
ได้ขยายกำลังการผลิตอีก 4,200 ตัน/ปี เป็น 8,400 ตัน/ปี เพื่อขยายการผลิตของท่อ Smooth
Tube, Multi Grooved Tube และ Large Diameter Tube
เพื่อรองรับตลาดเครื่องปรับอากาศในประเทศไทยที่มีความต้องการสูงขึ้น
และเตรียมกำลังการผลิตสำหรับผลิตภัณฑ์ใหม่ คือ ท่อทองแดงขนาดเล็ก Capillary Tube บริษัทฯ
ได้เพิ่มทุนจดทะเบียนจาก 195,000,000 บาท เป็น 335,000,000 บาท
เพื่อนำไปลงทุนซื้อเครื่องจักรเพิ่มเติม และในอีก 2 ปี ต่อมา บริษัทฯ
มีการเปลี่ยนแปลงมูลค่าหุ้นที่ตราไว้จากเดิมหุ้นละ 100 บาท เป็นมูลค่าที่ตราไว้หุ้นละ 10 บาท
เมื่อปี 2538

บริษัทฯได้แปรสภาพจาก บริษัท จำกัด เป็น บริษัท (มหาชน) เมื่อวันที่ 22 กุมภาพันธ์ 2539
ทะเบียนเลขที่ บมจ. 606 และเปลี่ยนชื่อจาก บริษัท ฟูรูกาวา เม็ททัล (ไทยแลนด์) จำกัด เป็น
บริษัท ฟูรูกาวา เม็ททัล (ไทยแลนด์) จำกัด (มหาชน) และเปลี่ยนชื่อภาษาอังกฤษจาก Furukawa
Metal (Thailand) Company Limited เป็น Furukawa Metal (Thailand) Public
Company Limited ปัจจุบัน บริษัทฯ อยู่ในกลุ่มสินค้าอุตสาหกรรม
ประเภทหมวดธุรกิจในตลาดหลักทรัพย์ คือ วัสดุอุตสาหกรรมและเครื่องจักร โดยใช้ชื่อหลักทรัพย์ว่า
“FMT”

ในปี 2539 บริษัทฯ ได้ขอขยายกำลังการผลิตจากสำนักงานคณะกรรมการส่งเสริมการลงทุนเพิ่มอีก
10,600 ตัน/ปี และเพิ่มทุนจดทะเบียนจาก 335,000,000 บาท เป็น 480,000,000 บาท
มีการซื้อที่ดินสำหรับโครงการขยายกำลังผลิตในครั้งต่อไปที่เตรียมไว้ และในเดือนกุมภาพันธ์ 2540
บริษัทฯ ได้รับอนุมัติให้เข้าจดทะเบียนในตลาดหลักทรัพย์แห่งประเทศไทย และเปลี่ยนชื่อเป็น บริษัท
ฟูรูกาวา เม็ททัล (ไทยแลนด์) จำกัด (มหาชน) ทั้งนี้ บริษัทฯ ได้พัฒนาระบบงานบริหารด้านคุณภาพ
ได้รับใบรับรองระบบคุณภาพตามมาตรฐานสากล ISO:9001 จากสถาบัน ทูฟนอร์ด
ประเทศเยอรมันนี ในปี 2542 หลังจากนั้น บริษัทฯ ได้พัฒนาด้านวิศวกรรมการผลิต
เทคโนโลยีด้านการผลิตใหม่ๆ ในผลิตภัฑณ์ท่อทองแดง

ในปี 2544 สภาพเศรษฐกิจโดยรวมของประเทศ
โดยเฉพาะภาคธุรกิจของเครื่องปรับอากาศและเครื่องทำความเย็นขยายตัวเพิ่มขึ้นเป็นอย่างมาก
โดยเฉพาะผู้ผลิตชาวญี่ปุ่นที่มีการเพิ่มปริมาณการผลิตอย่างต่อเนื่อง บริษัทฯ
ได้ทำการก่อสร้างโรงงานส่วนขยาย และสั่งซื้อเครื่องจักรเพิ่มเติม เพื่อขยายกำลังการผลิต จนถึงปี
2548 บริษัทฯ มีกำลังการผลิตรวม 31,000 ตัน/ปี

จากสภาพเศรษฐกิจในช่วง ปี 2549 – ปี 2551 ธุรกิจเครื่องปรับอากาศ เริ่มมีการเติบโตดีขึ้น
บริษัทฯ สามารถขยายการส่งออกไปยังตลาดยุโรป
แต่ก็ต้องประสบกับราคาของวัตถุดิบแผ่นทองแดงที่มีราคาเพิ่มสูงขึ้น จนกระทั่งถึงครึ่งปีหลังของปี
2551 เศรษฐกิจโลกเริ่มซบเซาลง และบางภูมิประเทศต้องพบกับอากาศเย็นที่แปรปรวนด้วย

หลังจากนั้น ในช่วงของปี 2553 ภาคอุตสาหกรรมเครื่องปรับอากาศและเครื่องทำความเย็น
เริ่มมีแนวโน้มดีขึ้น โดยเฉพาะในตลาดต่างประเทศ ผลการดำเนินธุรกิจของบริษัทฯ
เริ่มฟื้นตัวดีขึ้นจนถึงปี 2554 แต่ในช่วงปลายปี 2554 เดือนตุลาคม จนถึงเดือนธันวาคม
ได้เกิดอุทกภัยครั้งใหญ่ขึ้นที่ประเทศไทย ทำให้ลูกค้าของบริษัทฯ ต้องประสบกับปัญหาน้ำท่วม
ลูกค้าไม่สามารถผลิตสินค้าได้ รวมถึงราคาของวัตถุดิบแผ่นทองแดงก็ยังคงมีราคาสูงอย่างต่อเนื่อง
จนล่วงเลยมาจนถึงปี 2555 แม้ว่าบริษัทฯ จะไม่ได้รับผลกระทบโดยตรงจากอุทกภัยน้ำท่วมครั้งใหญ่
แต่ก็ส่งผลกระทบทางอ้อมกับการจำหน่ายสินค้าตลาดในประเทศ
เนื่องจากลูกค้าบางส่วนยังไม่สามารถผลิตได้เต็มกำลังผลิต
และปัญหาจากเส้นทางคมนาคมที่ทำให้การขนส่งสินค้าไปยังลูกค้าที่ตั้งอยู่ในเขตพื้นที่ที่ประสบเหตุน้ำท่วมยากลำบากขึ้น
และลูกค้าของบริษัทบางรายต้องประสบกับปัญหาชิ้นส่วนอุปกรณ์ขาดแคลนด้วย
กอร์ปกับยอดขายในตลาดยุโรปก็ลดลง จึงทำให้กำลังการผลิตเครื่องปรับอากาศในปีดังกล่าวลดลง
แต่ในขณะเดียวกันนั้น ยอดผลิตเครื่องทำความเย็นกลับเพิ่มขึ้นเล็กน้อย

ในช่วงต้นปี 2559 ประเทศไทยประสบภาวะกำลังซื้อภายในประเทศของภาคครัวเรือนซบเซาลง
โดยเเฉพาะการใช้จ่ายของครัวเรือน ในภาคเกษตรมีปัจจัยบั่นทอนจากราคาสินค้าการเกษตรตกต่ำ
โดยเฉพาะราคาข้าวที่เป็นสินค้าหลัก และปัญหาภัยแล้งในช่วงครึ่งแรกของปี แต่อย่างไรก็ตาม
ปัญหาดังกล่าวได้คลี่คลายลงตามลำดับเมื่อเข้าสู่ช่วงครึ่งปีหลังของปี 2559

สำหรับภาพรวมของตลาดเครื่องปรับอากาศในประเทศไทยปี 2559 ยังคงขยายตัวอย่างต่อเนื่อง
ส่วนหนึ่งมาจากสภาพอากาศที่ร้อนขึ้น และการเติบโตของภาคอสังหาริมทรัพย์ในอาเซียน
อันเกิดจากภาวะเศรษฐกิจโดยรวมในภูมิภาคที่มีการขยายตัวอย่างต่อเนื่อง
กระตุ้นให้เกิดการลงทุนในการก่อสร้างทั้งจากภาครัฐและภาคเอกชน
ไม่ว่าจะเป็นบริการพื้นฐานของภาครัฐ เช่น สถานพยาบาล สถานศึกษา
สถานประกอบการของภาคเอกชน ตลอดจนอาคารที่อยู่อาศัย
คอนโดมีเนียมที่มีการสร้างเพิ่มเติมตามแนวรถไฟฟ้าที่มีการขยายตัว
และกำลังจะเริ่มทยอยเปิดให้บริการในปี 2560 เป็นตันไป
ทำให้ตลาดเครื่องปรับอากาศในประเทศไทย เริ่มมีแนวโน้มดีขึ้นมากกว่าปี 2558 จะเห็นได้จาก
ในปี 2559
ผู้ผลิตเครื่องปรับอากาศบางรายมีการขยายกำลังการผลิตเพื่อรองรับกับความต้องการของตลาดที่เพิ่มขึ้น
ส่งผลให้ยอดกำลังการผลิตเครื่องปรับอากาศภายในประเทศสูงขึ้นกว่าทุกปีที่ผ่านมา อีกทั้ง บริษัทฯ
ยังคงมุ่งมั่นปรับตัวทางด้านการตลาดเชิงรุก เพื่อรักษายอดขายให้คงไว้อย่างมีประสิทธิภาพ ซึ่งในปี
2560 ตลาดเครื่องปรับอากาศ และตู้เย็น คาดว่ายังคงมีแนวโน้มจะขยายตัวมากขึ้น
จากการขยายตัวของคอนโดมีเนียม และที่อยู่อาศัยตามแนวรถไฟฟ้าที่กำลังจะเปิดให้บริการ
และรายได้ของเกษตรกรที่กลับมาฟื้นตัว จะช่วยสร้างอุปสงค์ในการซื้อสินค้าเพิ่มขึ้น โดยบริษัทฯ
ผู้บริหาร และพนักงาน
ยังคงร่วมมือตั้งใจในการผลิตสินค้าให้มีคุณภาพดีที่สุดและเต็มประสิทธิภาพการผลิต
รวมถึงความตั้งใจร่วมกันลดค่าใช้จ่ายอย่างจริงจังและต่อเนื่อง โดยบริษัทฯ
มีความตระหนักอยู่เสมอที่จะผลิตสินค้าให้ได้ตรงตามความต้องการของลูกค้า
ให้บริการในการส่งมอบผลิตภัณฑ์ให้กับลูกต้าตรงตามกำหนดเวลา และเน้นให้บริการอย่างดีเยี่ยม
ตลอดจนการรักษาความสัมพันธ์ที่ดีกับลูกค้ามาโดยตลอดจนถึงปัจจุบันนี้

1.1 เป้าหมายการดำเนินธุรกิจของบริษัท

บริษัท ฟูรูกาวา เม็ททัล (ไทยแลนด์) จำกัด (มหาชน) เป็นผู้ผลิตและจำหน่ายผลิตภัณฑ์ท่อทองแดง
ซึ่งเป็นส่วนประกอบชิ้นสำคัญในการผลิตอุปกรณ์เครื่องทำความเย็นต่างๆ อาทิ เช่น ตู้เย็น
และเครื่องปรับอากาศ เนื่องจากท่อทองแดงมีคุณสมบัติเป็นตัวนำความร้อนที่ดี
และทนทานต่อการผุกร่อน เหมาะสมแก่การนำไปใช้เป็นท่อส่งผ่านสารเคมีในเครื่องทำความเย็น
และใช้ในงานเดินท่อต่างๆ ที่ต้องการตัวนำความร้อนที่ให้ประสิทธิภาพสูง
และมีอายุการใช้งานยาวนาน บริษัทฯ
เองได้ให้ความสำคัญต่อการสร้างระบบการกำกับดูแลกิจการที่ดี ที่มีความโปร่งใส
และมีความยุติธรรมต่อผู้มีส่วนได้ส่วมเสียทุกฝ่าย มีการกำกับดูแลอย่างถูกต้องตามกฎหมาย
มีจริยธรรมในการปฏิบัติหน้าที่ โดยคณะกรรมการของบริษัทเได้มอบหมายหน้าที่
และความรับผิดชอบที่สำคัญให้กับประธาน, คณะกรรมการบริหาร
รวมถึงคณะกรรมการตรวจสอบไว้ด้วย

วิสัยทัศน์

1. มุ่งสู่การเป็นผู้ผลิตท่อทองแดงชั้นนำในภูมิภาคเอเชียตะวันออกเฉียงใต้
ที่ได้รับการยอมรับระดับโลกในด้านคุณภาพ บริการ ราคา
และการส่งมอบผลิตภัณฑ์ให้ลูกค้าตามกำหนดเวลา เพื่อสร้างความสุข
และความพึงพอใจให้กับผู้บริโภค

2. มุ่งสู่ระบบการจัดการที่คงรักษาไว้ซึ่งผลกำไรจากการดำเนินธุรกิจ

3. มุ่งมั่นรักษาไว้ซึ่งส่วนแบ่งทางการตลาดภายในประเทศให้ได้มากที่สุด
และขยายการส่งออกไปยังตลาดต่างประเทศให้เพิ่มมากขึ้น

4. ผู้บริหารและพนักงานของบริษัทฯ ปฏิบัติตามจรรยาบรรณธุรกิจ (Code of conduct)
เรื่องความรับผิดชอบต่อสังคม

บริษัทฯ มีนโยบายและเป้าหมายของบริษัทดังนี้

บริษัทฯ ได้กำหนดแผนงานเป็นประจำทุกๆ ปี โดยคณะผู้บริหารของแต่ละฝ่าย
จัดทำเป็นแผนการดำเนินงาน ให้สอดคล้องกับนโยบายและเป้าหมายของบริษัทฯ โดยบริษัทฯ
มีการติดตามและประเมินผลของการปฏิบัติงานด้วยตัวชี้วัด KPI เพื่อใช้วัดผลสำเร็จจริง
เทียบกับแผนการดำเนินงานที่กำหนดไว้ ซึ่งจะมีการทบทวนและรายงานผลเป็นประจำทุกเดือน

ในปี 2559 คณะผู้บริหาร ได้มีการจัดทำงบประมาณประจำปี, จัดเตรียมแผนปฏิบัติงาน
ที่ได้รับความเห็นชอบจากคณะกรรมการบริษัทฯ แล้ว
โดยจะให้ความสำคัญของการดำเนินธุรกิจให้ประสบความสำเร็จและยั่งยืนในระยะยาว
และตอบสนองความต้องการของผู้มีส่วนได้เสียทุกฝ่าย ซึ่งในปี 2559 นั้น บริษัทฯ
ได้กำหนดนโยบายและเป้าหมายการดำเนินธุรกิจไว้ ดังนี้

1.  การพัฒนาศักยภาพการแข่งขันโดยการตอบสนองความต้องการของลูกค้า ทั้งในด้านคุณภาพ
    การส่งมอบสินค้าและบริการ, การบริหารจัดการต้นทุน, ส่งเสริมนวัตกรรมใหม่ๆ
    ให้สอดคล้องและเหมาะสมกับการบริหารงานของบริษัทฯ
    ซึ่งบริษัทมีการวัดผลด้านความพึงพอใจของลูกค้า โดยมอบหมายให้ฝ่ายตรวจสอบคุณภาพ
    และฝ่ายขายร่วมกันจัดทำและประเมินผล

2.  การพัฒนาศักยภาพของบุคลากรในบริษัทฯ โดยการสร้างทักษะและความสามารถด้านการผลิต
    เพื่อรองรับให้บุคลากรมีความชำนาญ สามารถปฏิบัติงานได้ด้วยตนเอง

3.  บริษัทฯ มีการทบทวนเป้าหมายการเติบโตทั้งด้านยอดขาย และผลกำไรของบริษัทฯ รวมทั้ง
    การจัดทำกลยุทธ์ ต่างๆ เพื่อให้บรรลุเป้าหมายเป็นประจำทุกปี

4.  บริษัทฯ ให้ความสำคัญกับการส่งเสริมพัฒนาสังคมและสิ่งแวดล้อม เริ่มตั้งแต่ การออกแบบ
    การเลือกใช้วัตถุดิบในขบวนการผลิต การจัดส่งสินค้าและบริการ
    โดยคำนึงถึงความรับผิดชอบและผลกระทบที่จะมีต่อสิ่งแวดล้อมและความเป็นอยู่ของสังคม
    มุ่งเน้นการดำเนินกิจกรรมต่างๆ ขององค์กร ที่มีส่วนสร้างสรรค์
    และช่วยเหลือสังคมร่วมทำกิจกรรมที่เป็นประโยชน์ต่อชุมชนและสังคม
    ตลอดจนให้ความสำคัญในการดำเนินการเรื่อง ความรับผิดชอบต่อสังคมมาโดยตลอด

โดยหลักการบริหารงานดังที่กล่าวมานี้ ถือเป็นสิ่งที่บริษัทฯ ทั้งผู้บริหาร หัวหน้างาน
และพนักงานทุกคน ให้ความตระหนักและถือปฏิบัติร่วมกันอย่างเคร่งครัด

จากการที่บริษัทฟูรูกาวา เม็ททัล (ไทยแลนด์) จำกัด (มหาชน) ดำเนินธุรกิจมากว่า 25 ปี
ทำให้บริษัทฯ ทราบถึงความต้องการของกลุ่มลูกค้าว่า ลูกค้าของบริษัทนั้น
ไม่ได้มุ่งเน้นด้านราคาของผลิตภัณฑ์เพียงอย่างเดียว
แต่มุ่งหวังในเรื่องคุณภาพของสินค้าและความสามารถในการให้บริการ
ตลอดจนความน่าเชื่อถือในผลิตภัรฑ์ของบริษัทฯ ด้วย บริษัทฯ
จึงได้มีการจัดทำแผนการตลาดให้สอดคล้องกับโครงสร้างการดำเนินธุรกิจ
ความสามารถในการแข่งขัน และจะทำอย่างไรให้ธุรกิจของบริษัทฯ
มีความเติบโตและยั่งยืนในอนาคต ดังนั้น คณะกรรมการ และผู้บริหาร ของบริษัทฯ จึงได้กำหนด
กลยุทธ์ในการบริหารงาน เพื่อมุ่งเน้นในการตอบสนองตามความต้องการของลูกค้า ดังนี้

1. ด้านคุณภาพของผลิตภัณฑ์ จะต้องผลิตท่อทองแดงให้ได้มาตรฐาน
และมีคุณภาพเป็นที่ยอมรับของลูกค้า
มีคุณภาพที่สามารถแข่งขันกับผู้ผลิตรายอื่นทั้งในประเทศและต่างประเทศได้

2. ด้านต้นทุนการผลิต บริษัทฯ จะต้องควบคุมค่าใช้จ่ายในการผลิต และค่าใช้จ่ายอื่นๆ
โดยการเพิ่มผลิตผลของการผลิต และลดปริมาณการเกิดของเสียจากขบวนการผลิตให้ต่ำที่สุด

3. มีระบบการจัดส่งสินค้าให้กับลูกค้าที่มีประสิทธิภาพ ตรงเวลา ใช้ระยะเวลาการส่งมอบสั้น
และมีบริการหลังการขายที่รวดเร็วสร้างความพึงพอใจให้กับลูกค้า

4. มีการสื่อสารอย่างมีประสิทธิภาพทั้งภายนอกและภายในองค์กร
เพื่อความเข้าใจที่ถูกต้องตรงกันและป้องกันความผิดพลาดมิให้เกิดขึ้น หรือไม่ให้เกิดความผิดพลาดซ้ำ

โดยหลักการบริหารดังที่กล่าวมานี้ ถือเป็นสิ่งที่บริษัทฯ ทั้งผู้บริหาร หัวหน้างาน และพนักงานทุกคน
ให้ความตระหนักและถือปฏิบัติร่วมกันอย่างเคร่งครัด

เป้าหมายและกลยุทธ์สู่การเติบโตที่ยั่งยืน

เพื่อให้บริษัทฯ บรรลุเป้าหมายและวิสัยทัศน์ที่ตั้งไว้ บริษัทฯ
มีแนวทางในการดำเนินธุรกิจภายใต้กลยุทธ์ด้วยการเพิ่มศักยภาพการแข่งขันทางด้านราคา
เพื่อให้สามารถแข่งขันกับคู่แข่งต่างประเทศในตลาดโลกได้ และรักษายอดขาย (ผลกำไร)
ให้สัมฤทธิ์ผล ด้วยความพยายามของผู้บริหารและพนักงานทุกคนร่วมขจัดความสูญเปล่าให้หมดไป
ร่วมกันลดต้นทุนการผลิตให้ได้มากที่สุด นอกจากนี้ ทางด้านคุณภาพต้องป้องกันไม่ให้เกิดของเสีย
พร้อมกับต้องเพิ่มอัตราผลผลิตให้ได้ผลิตภัณฑ์ที่มีคุณภาพดี (Yield) มากยิ่งขึ้นด้วย ในส่วนของ
กลยุทธ์ในการพัฒนางาน บริษัทฯ ได้ดำเนินการดังนี้

  1. จัดตั้งหน่วยงานพัฒนาและปรับปรุง จัดตั้งที่ปรึกษาให้ความรู้
  ความชำนาญกับพนักงานในการร่วมกันพัฒนา คิดค้นวิธีการใหม่ๆ ติดตามงานลดของที่สูญเสีย
  และเพิ่มประสิทธิภาพในการทำงานให้มีปริมาณเพิ่มขึ้น

  2.
  จัดทำแผนการพัฒนาบุคลากรของแต่ละแผนกในองค์กรอย่างต่อเนื่องให้เป็นระบบที่แสดงถึงความสามารถในการปฏิบัติงานของพนักงาน

  3. ปรับเปลี่ยนแนวทางด้านการตลาด ด้วยการหาพันธมิตรทางธุรกิจ
  เพื่อขยายตลาดทั้งในประเทศและต่างประเทศ เป็นการเพิ่มศักยภาพในการแข่งขัน
  เพื่อทำให้บริษัทฯ สามารถสร้างรายได้และผลกำไรให้ได้ตามเป้าหมายที่กำหนด

4.  พัฒนาบุคคลากรให้มีความรู้ ความสามารถเพิ่มขึ้น เช่น
    ให้หัวหน้างานในแต่ละหน่วยงานเข้ามาร่วมกัน และทำ Workshop
    เป็นการแลกเปลี่ยนทัศนคติในการทำงานระหว่างกัน
    หาแนวทางเพื่อการแก้ไขปัญหาร่วมกันให้สำเร็จลุล่วงตามเป้าหมาย

5.  มีการกำหนดค่ามาตรฐานตัวชี้วัดโดยใช้ KPI (Key Performance Indictor)
    เป็นการชี้วัดประสิทธิผลในการปฏิบัติงานของทุกหน่วยงาน โดยเปรียบเทียบ
    กับเป้าหมายของบริษัทฯ ด้วยการวัดผลจากตัวเลข สถิติรายงาน
    และติดตามประเมินผลเป็นประจำทุกเดือนตลอดทั้งปี

6.  ผู้บริหารระดับสูง
    ได้กำหนดวางแผนและการบริหารควบคุมให้มีการจัดทำงบประมาณในการดำเนินงาน
    และประเมินผลเป็นประจำทุกเดือน ว่าเป็นไปตามแผนงานที่วางไว้ และมีประสิทธิภาพเพียงใด
    พร้อมทั้งให้มีการกำหนดการปรับปรุงแก้ไขอย่างชัดเจน

1.2 การเปลี่ยนแปลงและพัฒนาการที่สำคัญ

บริษัท ฟูรูกาวา เม็ททัล (ไทยแลนด์) จำกัด (มหาชน) ได้รับการส่งเสริมการลงทุน
จากสำนักงานคณะกรรมการส่งเสริมการลงทุน (Board of Investment = BOI) จำนวน 4
ฉบับ ดังนี้

วันที่ได้รับบัตรส่งเสริม, วันเปิดดำเนินการ และกำลังผลิตที่ได้รับตามบัตรส่งเสริมมีดังนี้

บัตรที่ 1 เลขที่ 1326/สอ./2531 ลงวันที่ 8 กรกฎาคม 2531 เปิดดำเนินการเมื่อวันที่ 15
พฤศจิกายน 2534

  มีกำลังการผลิต 350 ตัน/เดือน หรือ 4,200 ตัน/ปี

บัตรที่ 2 เลขที่ 1198/2537 ลงวันที่ 7 เมษายน 2537 เปิดดำเนินการเมื่อวันที่ 16 พฤษภาคม
2537

  มีกำลังการผลิต 350 ตัน/เดือน หรือ 4,200 ตัน/ปี

บัตรที่ 3 เลขที่ 1555/2539 ลงวันที่ 15 สิงหาคม 2539 เปิดดำเนินการเมื่อวันที่ 2 ธันวาคม
2539

  มีกำลังการผลิต 10,600 ตัน/ปี

บัตรที่ 4 เลขที่ 1134 (2)/2545 ลงวันที่ 21 กุมภาพันธ์ 2545 เปิดดำเนินการเมื่อวันที่ 24
กรกฎาคม 2546

  มีกำลังการผลิต 6,000 ตัน/ปี

ทั้งนี้ สิทธิประโยชน์ที่ได้รับจากการส่งเสริมการลงทุน และรายการแก้ไขสิทธิและประโยชน์
(ได้อธิบายเพิ่มเติมไว้ในข้อ 2.1 แล้ว)

สรุปการเปลี่ยนแปลงและพัฒนาการที่สำคัญของบริษัท
การประกอบธุรกิจและการบริหารงานเริ่มตั้งแต่ก่อตั้ง จนถึงปี 2559

มิถุนายน 2531  ได้ก่อตั้งบริษัทฟูรูกาวา เม็ททัล (ไทยแลนด์) จำกัด ด้วยทุนจดทะเบียน
140,000,000 บาท ซึ่งได้รับการส่งเสริมการลงทุนจากสำนักงานคณะกรรมการส่งเสริมการลงทุน
(Board of Investment = BOI) สำหรับการผลิตท่อทองแดงไร้ตะเข็บ

มกราคม 2532  บริษัทเริ่มก่อสร้างโรงงานบนเนื้อที่ประมาณ 56 ไร่ ณ โรงงานเลขที่ 213 หมู่
4 ถนนมิตรภาพ 125 ตำบลทับกวาง อำเภอแก่งคอย จังหวัดสระบุรี
เพื่อทำการผลิตท่อทองแดงไร้ตะเข็บ

มิถุนายน 2532  ได้รับการขยายขอบเขตการส่งเสริมจากกำลังการผลิต 3,000 ตัน/ปีให้เป็น
4,200 ตัน/ปี

พฤษภาคม 2533  ได้รับอนุมัติจากสำนักงานคณะกรรมการส่งเสริมการลงทุน
ให้เพิ่มขั้นตอนการผลิตในส่วนของการทำเกลียวบนผิวผนังภายในท่อเฉพาะท่อทองแดงได้

กรกฎาคม 2533  เริ่มเปิดดำเนินการผลิตท่อทองแดงไร้ตะเข็บ ชนิดที่มีผนังภายในท่อเรียบลื่น
(Smooth Tube)

มิถุนายน 2534  เพิ่มประเภทผลิตภัณฑ์อีก 1 ชนิด
โดยการผลิตท่อทองแดงไร้ตะเข็บที่มีลักษณะเป็นผนังเกลียวอยู่ภายในท่อ ใช้ชื่อว่า Furukawa
Multi Grooved Tube (FMGT)

มีนาคม 2535  เริ่มผลิตท่อทองแดงไร้ตะเข็บชนิดที่มีขนาดเส้นผ่าศูนย์กลางใหญ่ คือ Large
Diameter Tube

มีนาคม 2536  ได้รับการส่งเสริมการลงทุนในส่วนที่เพิ่มกำลังการผลิตเพิ่มอีก 4,200 ตัน/ปี เป็น
8,400 ตัน/ปี สำหรับขยายการผลิตของ Smooth Tube Multi Grooved Tube และ Large
Diameter Tube และเตรียมกำลังการผลิตสำหรับผลิตภัณฑ์ใหม่ คือ ท่อทองแดงขนาดเล็ก
(Capillary Tube) ซึ่งเริ่มผลิตได้ในปี 2537

มกราคม 2537  เพิ่มทุนจดทะเบียนจาก 195,000,000 บาท เป็น 335,000,000 บาท
เพื่อลงทุนในเครื่องจักรเพิ่มเติม โดยระดมทุนเพิ่มจากผู้ถือหุ้น 3 กลุ่มเดิม คือ บริษัท ตัมพะ จำกัด,
บริษัท โชโกะ เทรดดิ้ง จำกัด และ เดอะ ฟูรูกาวา อีเล็คตริก คัมปะนี ลิมิเต็ด

กุมภาพันธ์ 2537  เริ่มผลิตผลิตภัณฑ์ใหม่ เรียกว่า ท่อทองแดงไร้ตะเข็บขนาดเล็ก (Capillary
Tube) ออกสู่ตลาด

พฤศจิกายน 2538  มีการเปลี่ยนแปลงมูลค่าหุ้นที่ตราไว้ จากเดิมหุ้นละ 100 บาท
เป็นมูลค่าที่ตราไว้หุ้นละ 10 บาท

กุมภาพันธ์ 2539  แปรสภาพเป็นบริษัทมหาชนจำกัด และเปลี่ยนชื่อบริษัทจาก บริษัท ฟูรูกาวา
เม็ททัล (ไทยแลนด์) จำกัด เป็น บริษัท ฟูรูกาวา เม็ททัล (ไทยแลนด์) จำกัด (มหาชน)
และเปลี่ยนชื่อบริษัทภาษาอังกฤษจากเดิม Furukawa Metal (Thailand) Company Limited
เป็น Furukawa Metal (Thailand) Public Company Limited

มิถุนายน 2539  ได้รับการส่งเสริมการลงทุนในส่วนขยายกำลังการผลิตอีก 10,600 ตัน/ปี

พฤศจิกายน 2539  เพิ่มทุนจดทะเบียนจาก 335,000,000 บาท เป็น 480,000,000 บาท
เพื่อลงทุนในเครื่องจักร และอาคารสำหรับขยายการผลิต โดยการเสนอขายหุ้นเพิ่มทุน 14.5
ล้านหุ้น ให้กับประชาชนทั่วไป

ธันวาคม 2539  ซื้อที่ดินแปลงติดกันกับที่ดินของโรงงานเดิมที่ตั้งอยู่ ณ ปัจจุบัน อีกประมาณ 26 ไร่
สำหรับโครงการขยายกำลังผลิตครั้งต่อไปในภายหน้า (รวมที่ดินของโรงงาน 82 ไร่)

กุมภาพันธ์ 2540  ได้รับอนุมัติให้เข้าเป็นบริษัทจดทะเบียนในตลาดหลักทรัพย์แห่งประเทศไทย

ตุลาคม 2541  ได้พัฒนาออกแบบผลิตภัณฑ์เพิ่มอีก 2 ชนิด ได้แก่ ท่อชนิดรูปเรียว (Taper Pipe)
และท่อชนิดกึ่งแข็งขนาดกลาง (Half Hard)

มกราคม 2542  ได้ดำเนินการพัฒนาระบบบริหารคุณภาพ
จนได้รับใบรับรองระบบคุณภาพมาตรฐานสากล ISO 9001:2000 จากสถาบัน RWTUV
Anlagentechnik GmbH ประเทศเยอรมันนี

เมษายน 2542  พัฒนารูปแบบการ Treatment ปลายท่อ Capillary Tube แบบเชื่อมปลาย
(Welding) เพิ่มขึ้นอีกชนิดหนึ่ง นอกเหนือจากการ Treatment ปลายท่อแบบ Stopper,
Flaring, Pinch Seal และ Deburing ที่มีอยู่แล้ว

ธันวาคม 2544  เริ่มก่อสร้างโรงงานขยายและติดตั้งเครื่องจักรเพิ่มแล้วเสร็จ
เพื่อขยายการผลิตเพิ่มขึ้นอีก 6,000 ตัน/ปี (จากเดิมมีกำลังผลิต 16,000 ตัน/ปี เป็น 22,000
ตัน/ปี)

กรกฎาคม 2546  เริ่มเปิดดำเนินการในส่วนขยายที่ได้รับการส่งเสริมการลงทุน

พฤศจิกายน 2546  บริษัทได้เพิ่มกำลังผลิตอีก 3,000 ตัน/ปี รวมเป็น 25,000 ตัน/ปี

เมษายน 2547  บริษัทได้รับประกาศนียบัตรจากศูนย์อำนวยการต่อสู้เพื่อเอาชนะยาเสพติด
อำเภอแก่งคอย จังหวัดสระบุรีว่า “เป็นโรงงานปลอดยาเสพติดดีเด่น” เมื่อวันที่ 2 เมษายน 2547

สิงหาคม 2547  บริษัทได้เข้าร่วมดำเนินการโครงการโรงงานสีเขียวเฉลิมพระเกียรติ
สมเด็จพระนางเจ้าสิริกิตต์ พระบรมราชินีนาถ
เนื่องในโอกาสพระราชพิธีมหามงคลเฉลิมพระชนมพรรษา 6 รอบ เมื่อวันที่ 12 สิงหาคม 2547
จากอธิบดีกรมสวัสดิการและคุ้มครองแรงงาน

ตุลาคม 2547  เพิ่มกำลังผลิตจาก 25,000 ตัน/ปี เป็น 28,000 ตัน/ปี

กันยายน 2548  บริษัทได้รับรางวัลสถานประกอบกิจการดีเด่น ด้านแรงงานสัมพันธ์
และด้านสวัสดิการแรงงาน ประจำปี 2548 จากกรมสวัสดิการและคุ้มครองแรงงาน
กระทรวงแรงงาน เมื่อวันที่ 26 กันยายน 2548

ตุลาคม 2548  เพิ่มกำลังผลิตจาก 28,000 ตัน/ปี เป็น 31,000 ตัน/ปี

มีนาคม 2549  ได้รับใบรับรองระบบด้านการจัดการสิ่งแวดล้อม ISO 14001:2004 จากบริษัท
ทูฟ นอร์ด (ประเทศไทย) จำกัด

กันยายน 2549  บริษัทฯได้รับรางวัลสถานประกอบกิจการดีเด่นด้านสวัสดิการแรงงาน ประจำปี
2549 เมื่อวันที่ 18 กันยายน 2549

มีนาคม 2551  บริษัทได้รับรางวัล ชมรม To Be Number One
ดีเด่นระดับภาคกลางและภาคตะวันออก ประเภทสถานประกอบการขนาดใหญ่

มีนาคม 2552  บริษัทได้รับรางวัล ชมรม To Be Number One
ดีเด่นระดับภาคกลางและภาคตะวันออก ประเภทสถานประกอบการขนาดใหญ่

มิถุนายน 2552  บริษัทได้รับรางวัล ชมรม To Be Number One รองชนะเลิศอันดับสอง
ระดับประเทศ ประเภทสถานประกอบการขนาดใหญ่

มีนาคม 2553  บริษัทได้รับรางวัล ชมรม To Be Number One รักษามาตรฐานต้นแบบเงินปีที่ 1
ระดับภาคกลางและภาคตะวันออก ประเภทสถานประกอบการขนาดใหญ่

กันยายน 2552  บริษัทได้รับประกาศนียบัตรและป้ายโครงการโรงงานสีขาวแบบยั่งยืน
จากสำนักงานสวัสดิการและคุ้มครองแรงงานจังหวัดสระบุรี

มิถุนายน 2553  บริษัทได้รับรางวัล ชมรม To Be Number One รักษามาตรฐานต้นแบบเงินปีที่
1 ระดับประเทศ ประเภทสถานประกอบการขนาดใหญ่

มีนาคม 2554  บริษัทได้รับรางวัล ชมรม To Be Number One รักษามาตรฐานต้นแบบเงินปีที่ 2
ระดับภาคกลางและภาคตะวันออก ประเภทสถานประกอบการขนาดใหญ่

มิถุนายน 2554  บริษัทได้รับรางวัล ชมรม To Be Number One รักษามาตรฐานต้นแบบเงินปีที่
2 ระดับประเทศ ประเภทสถานประกอบการขนาดใหญ่

มีนาคม 2555  บริษัทได้รับรางวัล ชมรม To Be Number One มาตรฐานต้นแบบเงิน
ระดับภาคกลางและภาคตะวันออก ประเภทสถานประกอบการขนาดใหญ่

กรกฎาคม 2555  บริษัทได้รับรางวัล ชมรม To Be Number One มาตรฐานต้นแบบเงิน
ระดับประเทศ ประเภทสถานประกอบการขนาดใหญ่

กรกฎาคม 2556  บริษัทได้รับรางวัล ชมรม To Be Number One
ในสถานประกอบการขนาดใหญ่ มาตรฐานพร้อมเป็นต้นแบบระดับทอง ปีที่ 1 ระดับประเทศ
จากทูลกระหม่อมหญิงอุบลรัตนราชกัญญา สิริวัฒนาพรรณวดี

มีนาคม 2557  บริษัทได้รับรางวัลชมรม To Be Number One มาตรฐานต้นแบบระดับทองปีที่ 2
ประเภทสถานประกอบการขนาดใหญ่ระดับประเทศ

กรกฎาคม 2557  บริษัทได้รับรางวัลชมรม To Be Number One
รักษามาตรฐานต้นแบบระดับทอง ประเภทสถานประกอบการขนาดใหญ่ระดับประเทศ
จากทูลกระหม่อมหญิงอุบลรัตนราชกัญญา สิริวัฒนาพรรณวดี

มีนาคม 2558  บริษัทได้รับรางวัลชมรม To Be Number One รักษามาตรฐานต้นแบบเพชร ปีที่
1 ระดับภาคกลางและภาคตะวันออก ประเภทสถานประกอบการขนาดใหญ่

กรกฏาคม 2558  บริษัทได้เข้าร่วมกิจกรรมในงานมหกรรมรวมพลสมาชิก To Be Number One
ซึ่งจัดขึ้นที่เมืองทองธานี

กันยายน 2558  บริษัทฯ ได้รับใบรับรองจากกระทรวงอุตสาหกรรมว่า โรงงานของบริษัทฯ
เป็นโรงงานอุตสาหกรรมสีเขียว ระดับที่ 3

ระบบสีเขียว (Green System) โดยมีการบริหารจัดการสิ่งแวดล้อมอย่างเป็นระบบ
มีการติดตามประเมินผล และทบทวนเพื่อการพัฒนาอย่างต่อเนื่อง

พฤษภาคม 2559  บริษัทได้รับเกียรติบัตรโครงการหน่วยงานต้นแบบ ด้านการสวมหมวกนิรภัย
100% จากท่านผู้ว่าราชการจังหวัดสระบุรี และสถานีตำรวจภูธรแก่งคอย จังหวัดสระบุรี

ในปี 2558 และปี 2559 บริษัทฯ มีการเปลี่ยนแปลงและพัฒนาการที่สำคัญ ดังนี้

1.  ผลิตท่อทองแดงไร้ตะเข็บที่มีผนังด้านในของท่อเป็นเกลียว (Furukawa Multi Grooved
    Tube) ให้มีขนาดเล็ก 5 มิลมิเมตร โดยมีประสิทธิภาพดีขึ้น และมีน้ำหนักเบากว่าเดิม
    ส่งผลให้สามารถนำไปผลิตเครื่องปรับอากาศที่มีประสิทธิภาพสูงที่มีขนาดเล็กลง
    ประหยัดไฟมากขึ้น

2.  สามารถผลิตท่อ Level Wound Coil ให้มีขนาดต่ำกว่า 4 มิลลิเมตร
    เพื่อรองรับความต้องการของลูกค้าที่ต้องการท่อที่มีขนาดเล็กลง
    ในการผลิตเครื่องปรับอากาศและตู้เย็นที่ประหยัดไฟและมีน้ำหนักเบากว่าเดิม

3.  สามารถพัฒนาท่อ Capillary Tube และท่อ Flexible Tube แบบและขนาดใหม่
    รวมถึงท่อ Capillary Bunch Coil แบบเรียบที่มีความยาวกว่าเดิม
    เพื่อตอบสนองความต้องการสินค้าใหม่ๆ ของลูกค้า

4.  ทำการวิจัยและพัฒนาท่อเกลียว Oxygen Free Copper Tube
    โดยสามารถวางแผนการผลิตและจำหน่ายท่อได้ใน ปี 2560

5.  สามารถผลิตท่อ Capillary Tube แบบคอยล์ (Bunch Coil) ให้มีคุณสมบัติที่หลากหลายขึ้น
    ทั้งขนาดของท่อ, น้ำหนักต่อคอยล์ และพัฒนากำลังการผลิตให้สามารถผลิตได้ต่อวันมากขึ้น

1.3 โครงสร้างการถือหุ้นของกลุ่มบริษัท

โครงสร้างการถือหุ้น ณ วันที่ 31 ธันวาคม 2559

1.4 ความสัมพันธ์กับกลุ่มธุรกิจผู้ถือหุ้นใหญ่

เนื่องจากการพัฒนาผลิตภัณฑ์ที่มีความสำคัญมากในธุรกิจนี้ ดังนั้น
เพื่อให้บริษัทสามารถติดตามการเปลี่ยนแปลงของเทคโนโลยีและความต้องการของลูกค้าได้
นอกจากนี้ บริษัทยังได้มีข้อตกลงในด้านการให้ความช่วยเหลือด้านเทคนิคจาก บริษัท ฟูรูกาวา
อิเล็คตริก จำกัด ที่เป็นผู้ถือหุ้นกลุ่มใหญ่
เพื่อบริษัทจะได้ทำการปรับปรุงการผลิตและผลิตผลิตภัณฑ์ที่มีคุณภาพ
ซึ่งจะสนองตอบความถูกต้องของลูกค้าได้มากขึ้น ซึ่งข้อตกลงดังกล่าวมีสาระสำคัญดังนี้

สาระสำคัญของสัญญาการให้ความช่วยเหลือด้านเทคนิค

คู่สัญญา บริษัท ฟูรูกาวา อิเล็คตริก จำกัด (Furukawa Electric Co., Ltd. หรือ FEC)

ที่อยู่ โตเกียว ประเทศญี่ปุ่น

วันที่ทำสัญญา 1 มีนาคม 2539

 FEC ตกลงจะให้ความช่วยเหลือทางเทคนิคในการผลิต Smooth Tube
ซึ่งมีขนาดเส้นผ่าศูนย์กลางอยู่ระหว่าง 4-75 มิลลิเมตร และ Multi Grooved Tube
ที่มีขนาดเส้นผ่าศูนย์กลางระหว่าง 2-16
มิลลิเมตรและหมายความรวมถึงการถ่ายทอดเทคโนโลยีที่เกี่ยวข้องกับการออกแบบผลิตภัณฑ์กระบวนการผลิต
และการตรวจสอบคุณภาพในผลิตภัณฑ์โดย

 FEC จะให้ความช่วยเหลือด้านเทคนิคเป็นการเฉพาะเจาะจง โดย FMT
ไม่มีสิทธิ์ถ่ายทอดเทคโนโลยีดังกล่าวให้กับบริษัทอื่น หรือบริษัทย่อยในประเทศไทย

 FEC ตกลงที่จะให้สิทธิ FMT ในการขายและผลิตผลิตภัณฑ์ท่อทองแดงไร้ตะเข็บในประเทศไทย
มาเลเซีย สิงค์โปร์ อินโดนีเซีย ฟิลิปปินส์ เวียตนาม และพม่า อย่างไรก็ตาม FEC
จะสามารถเข้ามาทำการขายผลิตภัณฑ์ของตนในประเทศต่าง ๆ เหล่านี้ได้
ก็ต่อเมื่อได้รับการอนุมัติเป็นลายลักษณ์อักษรจากบริษัท FMT แล้วเท่านั้น ยกเว้นแต่ในประเทศไทย
ซึ่ง FEC จะไม่สามารถเข้ามาขายผลิตภัณฑ์ของตนได้ไม่ว่าในกรณีใดก็ตาม

  ภายใต้อายุของสัญญานี้ หรือภายใต้การถือหุ้นทั้งทางตรงและทางอ้อมของ FEC
  ในสัดส่วนที่ไม่น้อยกว่า 30% ของหุ้นที่ออกจำหน่ายทั้งหมดของ FMT นั้น FMT
  สามารถจำหน่ายผลิตภัณฑ์ท่อทองแดงภายใต้เครื่องหมายการค้า "FURUKAWA" ได้

  หากในระหว่างอายุสัญญานี้ FEC มีพัฒนาการใหม่ทางเทคโนโลยีที่เกี่ยวข้องเกิดขึ้น FEC
  จะทำการถ่ายทอดเทคโนโลยีดังกล่าวให้กับ FMT โดยไม่คิดค่าใช้จ่าย และหาก FMT
  เป็นผู้คิดค้นพัฒนาการทางเทคโนโลยี FMT ก็จะต้องถ่ายทอดให้กับ FEC
  โดยไม่คิดค่าใช้จ่ายเช่นกัน

 FEC จะไม่อนุญาตให้บริษัทย่อย หรือบริษัทในเครือของตนเข้ามาประกอบธุรกิจ ใดๆ
ในประเทศไทย, มาเลเซีย, สิงคโปร์, อินโดนีเซีย, ฟิลิปปินส์, เวียดนาม และพม่า
อันจะเป็นการแข่งขันกับผลิตภัณฑ์ของ FMT

ค่าตอบแทนของสัญญาการให้ความช่วยเหลือทางด้านเทคนิค ดังนี้

 1 บาท/กิโลกรัม สำหรับปริมาณการขาย Smooth Tube ที่มีขนาดเส้นผ่าศูนย์กลางระหว่าง
4-75 มิลลิเมตร

 2 บาท/กิโลกรัม สำหรับปริมาณการขาย Multi Grooved Tube
ที่มีขนาดเส้นผ่าศูนย์กลางระหว่าง 2-16 มิลลิเมตร

อายุของสัญญา 5 ปี นับตั้งแต่วันที่ 1 มีนาคม 2539 ถึงวันที่ 28 กุมภาพันธ์ 2544
และสามารถขยายเวลาของสัญญาออกไปได้โดยอัตโนมัติคราวละ 1 ปี
ในกรณีที่คู่สัญญามิได้มีการบอกเลิกสัญญาล่วงหน้า 30 วัน ก่อนหมดอายุสัญญา

การต่อสัญญาให้ความช่วยเหลือทางด้านเทคนิค ของปี 2559

 จากการประชุมของคณะกรรมการบริษัทฯ ครั้งที่ 4/2558 เมื่อวันศุกร์ที่ 20 พฤศจิกายน 2558
คณะกรรมการบริษัทฯ ได้พิจารณาอนุมัติการต่อสัญญารับความช่วยเหลือทางด้านเทคนิค กับ บริษัท
ฟูรูกาวา อีเล็คตริก จำกัด สำหรับปี 2559 เริ่มวันที่ 1 มกราคม 2559 ถึงวันที่ 31 ธันวาคม
2559 โดยมีค่าธรรมเนียมสิทธิในการให้ความช่วยเหลือทางด้านเทคนิคดังนี้

-   ผลิตภัณฑ์ท่อทองแดงที่มีเกลียวภายในท่อ (FMGT) ในอัตรา 2.25 บาท ต่อกิโลกรัม ในปี
    2559 เท่ากับปี 2558

-   ผลิตภัณฑ์ท่อทองแดงท่อเรียบ ได้รับการยกเว้นค่าธรรมเนียมสิทธิ ในปี 2559 เหมือนกับปี
    2558

2) ลักษณะการประกอบธุรกิจ

2.1 ลักษณะผลิตภัณฑ์

บริษัท ฟูรูกาวา เม็ททัล (ไทยแลนด์) จำกัด (มหาชน)
เป็นผู้ผลิตและจัดจำหน่ายผลิตภัณฑ์ท่อทองแดง
ซึ่งเป็นส่วนประกอบสำคัญที่ใช้ในการผลิตอุปกรณ์ทำความเย็นต่างๆ เช่น เครื่องปรับอากาศ ตู้ย์น
และแอร์รถยนต์ ที้งนี้ เนื่องจากท่อทองแดงนั้นมีคุณสมบัติเป็นตัวนำความร้อนที่ดีทนทานต่อการผุกร่อน
จึงเหมาะในการนำไปใช้เป็นท่อส่งผ่านสารเคมีในเครื่องทำความเย็น
และใช้สำหรับงานเดินท่อต่างๆ
ที่ต้องการตัวนำความร้อนที่ให้ประสิทธิภาพสูงและมีอายุการใช้งานยาวนาน

บริษัทฯ มีโรงงานผลิตท่อทองแดงอยู่ที่ตำบลทับกวาง อำเภอแก่งคอย จังหวัดสระบุรี
ซึงเป็นโรงงานที่มีขบวนการผลิตแบบครบวงจรและทันสมัย ณ ปัจจุบันมีกำลังผลิตรวม 31,000
ตันต่อปี มีระบบการควบคุมคุณภาพ และการผลิตอย่างเข้มงวดทุกขั้นตอน

บริษัท ฟูรูกาวา เม็ททัล (ไทยแลนด์) จำกัด (มหาชน) ได้รับการส่งเสริมการลงทุน
จากสำนักงานคณะกรรมการส่งเสริมการลงทุน (Board of Investment = BOI) จำนวน 4
ฉบับ ดังนี้

วันที่ได้รับบัตรส่งเสริม, วันเปิดดำเนินการ และกำลังผลิตที่ได้รับตามบัตรส่งเสริมมีดังนี้

บัตรที่ 1 เลขที่ 1326/สอ./2531 ลงวันที่ 8 กรกฎาคม 2531 เปิดดำเนินการเมื่อวันที่ 15
พฤศจิกายน 2534

  มีกำลังการผลิต 350 ตัน/เดือน หรือ 4,200 ตัน/ปี

บัตรที่ 2 เลขที่ 1198/2537 ลงวันที่ 7 เมษายน 2537 เปิดดำเนินการเมื่อวันที่ 16 พฤษภาคม
2537

  มีกำลังการผลิต 350 ตัน/เดือน หรือ 4,200 ตัน/ปี

บัตรที่ 3 เลขที่ 1555/2539 ลงวันที่ 15 สิงหาคม 2539 เปิดดำเนินการเมื่อวันที่ 2 ธันวาคม
2539

  มีกำลังการผลิต 10,600 ตัน/ปี

บัตรที่ 4 เลขที่ 1134 (2)/2545 ลงวันที่ 21 กุมภาพันธ์ 2545 เปิดดำเนินการเมื่อวันที่ 24
กรกฎาคม 2546

  มีกำลังการผลิต 6,000 ตัน/ปี

สิทธิประโยชน์ที่ได้รับจากการส่งเสริมการลงทุน ณ ปัจจุบัน 

อ้างถึงบัตรส่งเสริม จากคณะกรรมการส่งเสริมการลงทุน เลขที่ 5962/2547 (7-1555/2539)

บริษัทฯ ยังคงได้รับสิทธิและประโยชน์ตามมาตรา 36 (1) และมาตรา 36 (2)
แห่งพระราชบัญญัติส่งเสริมการลงทุน พ.ศ. 2520 เพิ่มเติมดังนี้

1) ตามมาตรา 36 (1) ให้ได้รับยกเว้นอากรขาเข้า
สำหรับวัตถุดิบและวัสดุจำเป็นที่ต้องนำเข้ามาจากต่างประเทศ เพื่อใช้ในการผลิตเพื่อการส่งออก
ตั้งแต่วันที่ 14 มกราคม 2548 จนถึงวันที่ 13 มกราคม 2550

2) ตามมาตรา 36 (2) ให้ได้รับยกเว้นอากรขาเข้า
สำหรับของที่ผู้ได้รับการส่งเสริมนำเข้ามาเพื่อส่งกลับออกไป ตั้งแต่วันที่ 14 มกราคม 2548
จนถึงวันที่ 13 มกราคม 2550

ทั้งนี้ รายการแก้ไขสิทธิและประโยชน์ มีดังนี้

ครั้งที่ 1 ตามหนังสือแจ้งมติของคณะกรรมการส่งเสริมการลงทุน เลขที่ อก 0905/007088 ลงวันที่
10 ตุลาคม 2549 บริษัทฯ ได้รับการขยายเวลาการได้รับสิทธิตามมาตรา 36 (1) และมาตรา 36
(2) ออกไปตั้งแต่วันที่ 14 มกราคม 2550 จนถึงวันที่ 13 มกราคม 2552

ครั้งที่ 2 ตามหนังสือแจ้งมติของคณะกรรมการส่งเสริมการลงทุน เลขที่ อก 0906/007215 ลงวันที่
29 กันยายน 2551 ได้รับการขยายเวลาการได้รับสิทธิตามมาตรา 36(1) และมาตรา 36 (2)
ออกไปตั้งแต่วันที่ 14 มกราคม 2552 จนถึงวันที่ 13 มกราคม 2554

ครั้งที่ 3 ตามหนังสือแจ้งมติของคณะกรรมการส่งเสริมการลงทุน เลขที่ อก 0906/009356 ลงวันที่
9 พฤศจิกายน 2553 ได้รับการขยายเวลาการได้รับสิทธิตามมาตรา 36 (1) และมาตรา 36 (2)
ออกไปตั้งแต่วันที่ 14 มกราคม 2554 จนถึงวันที่ 13 มกราคม 2556

ครั้งที่ 4 ตามหนังสือแจ้งมติของคณะกรรมการส่งเสริมการลงทุน เลขที่ อก 0906/011735 ลงวันที่
23 พฤศจิกายน 2555 ได้รับการขยายเวลาการได้รับสิทธิตามมาตรา 36 (1) และมาตรา 36
(2) ออกไปตั้งแต่วันที่ 14 มกราคม 2556 จนถึงวันที่ 13 มกราคม 2558

ครั้งที่ 5 ตามหนังสือแจ้งมติของคณะกรรมการส่งเสริมการลงทุน เลขที่ นร 1306/005074 ลงวันที่
1 ธันวาคม 2557 ได้รับการขยายเวลาการได้รับสิทธิตามมาตรา 36 (1) และมาตรา 36 (2)
ออกไปตั้งแต่วันที่ 14 มกราคม 2558 จนถึงวันที่ 13 มกราคม 2560

ครั้งที่ 6 ตามหนังสือแจ้งมติของคณะกรรมการส่งเสริมการลงทุน เลขที่ นร 1306/011823 ลงวันที่
23 พฤศจิกายน 2559 ได้รับการขยายเวลาการได้รับสิทธิตามมาตรา 36 (1) และมาตรา 36
(2) ออกไปตั้งแต่วันที่ 14 มกราคม 2560 จนถึงวันที่ 13 มกราคม 2562

ปัจจุบันบริษัทฯ มีสายการผลิตภัณฑ์หลัก คือ ท่อม้วนภายในเรียบ (Level Wound Coil)
ท่อเกลียวภายใน (Multi Grooved Tube), ท่อกึ่งแข็ง (Half Hard) ท่อขนาดใหญ่
(Straight Tube) และท่อทองแดงชนิดรูเข็ม (Capillary Tube)
โดยจำหน่ายภายในประเทศในอัตราร้อยละ 62
และส่งออกไปจำหน่ายยังต่างประเทศในอัตราร้อยละ 38 ในปี 2559

สินค้าของบริษัทฯ มี 4 ประเภท แต่ละประเภทจะมีคุณสมบัติเฉพาะตัวที่แตกต่างกันดังนี้

1. Smooth Tube เป็นท่อทองแดงไร้ตะเข็บที่มีผนังภายในท่อทองแดงเรียบ
เป็นผลิตภัณฑ์หลักที่ใช้ในเครื่องปรับอากาศทั่วไป ส่วนใหญ่เป็นลูกค้าในประเทศมี 2 ชนิด คือ

1.1 Smooth Tube for Heat Exchanger
ทำหน้าที่เป็นทางเดินของน้ำยาทำความเย็นในเครื่องทำความเย็น

1.2 Smooth Tube for Piping
ทำหน้าที่เป็นทางเดินของน้ำยาทำความเย็นในเครื่องทำความเย็นภายนอก

2. Multi Grooved Tube
เป็นท่อไร้ตะเข็บที่ผนังด้านในท่อเป็นเกลียวทำหน้าที่เหมือนท่อทองแดงชนิดแรก
แต่มีประสิทธิภาพในการทำความร้อนได้ดีกว่าถึง 2 เท่า
ซึ่งเป็นที่นิยมใช้ในการผลิตเครื่องปรับอากาศชนิดเล็กที่มีประสิทธิภาพสูงราคาแพง
อีกทั้งยังเป็นผลิตภัณฑ์ที่ส่งออกหลักของบริษัทฯ ไปยังประเทศญี่ปุ่น และอื่นๆ

3. Accumulator Tube เป็นท่อทองแดงไร้ตะเข็บตรงขนาดใหญ่
นิยมใช้ผลิตเป็นถังเก็บความดันน้ำยาแอร์

4. Capillary Tube เป็นท่อทองแดงไร้ตะเข็บขนาดเล็ก
ทำหน้าที่เป็นท่อทางเดินของน้ำยาทำความเย็นหลังจากที่
ได้มีการปรับอุณหภูมิให้ต่ำลงแล้วจากคอมเพรสเซอร์
เพื่อส่งผ่านไปยังเครื่องทำความเย็นภายในห้องและยังช่วยปรับและลดความดันของน้ำยาทำความเย็นให้อยู่ในระดับที่เหมาะสมก่อนเข้าสู่เครื่องทำความเย็น

กล่าวโดยสรุป ผลิตภัณฑ์ของบริษัทฯ คือ ท่อทองแดงไร้ตะเข็บเพียงอย่างเดียว
ซึ่งขายให้กับลูกค้าตามขนาดที่ลูกค้าต้องการ โดยการกำหนดราคาขาย จะอิงราคาตลาดทองแดงโลก
ณ เวลาที่มีการตกลงซื้อขายตามเงื่อนไขของแต่ละรายลูกค้าท่อทองแดงไร้ตะเข็บที่ผ่านการผลิตแล้ว
จะจัดอยู่ในรูปแบบต่างๆ เพื่อให้สอดคล้องกับความต้องการและลักษณะของผลิตภัณฑ์ดังนี้

1. Level Wound Coil เป็นท่อทองแดงที่จัดเป็นขดในแกนวงกลม
เหมาะสำหรับลูกค้าที่ต้องการซื้อเป็นจำนวนมาก เช่น ลูกค้าที่เป็นผู้ผลิตเครื่องปรับอากาศ และตู้เย็น
เป็นต้น

2. Pancake Coil เป็นท่อทองแดงความยาวประมาณ 50 ฟุต ขดเป็นวงกลมหลวม ๆ
เพื่อสะดวกในการใช้งาน เหมาะสำหรับลูกค้าที่เป็นร้านค้าปลีก หรือช่างติดตั้งเครื่องทำความเย็น

3. Straight Tube เป็นท่อทองแดงยาวประมาณ 5 เมตร บรรจุเป็นเส้นตรง
นิยมสั่งซื้อโดยลูกค้าปลีกและลูกค้าประกอบเครื่องทำความเย็น

4. Bunch Coil เป็นลักษณะการจัดท่อทองแดงของ Capillary Tube
ด้วยการขดกลุ่มวงกลมสำหรับลูกค้าทุกประเภทตั้งแต่ผู้ผลิตจนกระทั่งผู้ติดตั้ง

โครงสร้างรายได้ที่เกิดจากการขายผลิตภัณฑ์ของบริษัทฯ

ในรอบ 3 ปี ตั้งแต่ปี 2557 – ปี 2559 มีดังนี้

  --------------------- ---------- ------- ---------- ------- ---------- -------
  ผลิตภัณฑ์                ปี 2557             ปี 2558             ปี 2559     

                        พันล้านบาท   %       พันล้านบาท   %       พันล้านบาท   %

  ภายในประเทศ                                                            

  1. Smooth Tube        1,994.07   30.87   1,834.60   32.72   1,834.68   32.72

  2. Multi Grooved Tube 1,256.71   19.46   1,078.86   18.04   1,045.62   18.65

  3. Large Diameter     444.27     6.88    420.25     7.03    319.64     5.70
  Tube                                                                   

  4. Capillary Tube     279.08     4.32    266.54     4.46    294.55     5.25

  รวม                   3,974.13   61.53   3,600.25   60.22   3,494.49   62.32

  ส่งออก                                                                  

  1. Smooth Tube        1,710.49   26.48   1,492.30   24.96   1,354.59   24.16

  2. Multi Grooved Tube 628.24     9.73    740.36     12.38   604.26     10.78

  3. Large Diameter     99.57      1.54    109.60     1.83    109.83     1.96
  Tube                                                                   

  4. Capillary Tube     46.31      0.72    36.30      0.61    44.36      0.79

  รวม                   2.484.61   38.47   2,378.56   39.78   2,113.04   37.68

  1. Smooth Tube        3,704.55   57.36   3,326.90   55.65   3,189.27   56.87

  2. Multi Grooved Tube 1,884.96   29.18   1,819.22   30.42   1,649.88   29.43

  3. Large Diameter     543.84     8.42    529.85     8.86    429.47     7.66
  Tube                                                                   

  4. Capillary Tube     325.40     5.04    302.84     5.07    338.92     6.04

  ยอดรวมทั้งสิ้น            6,458.75   100%    5,978.81   100%    5,607.54   100%
  --------------------- ---------- ------- ---------- ------- ---------- -------

2.2 การตลาดและการแข่งขัน

บริษัท ฟูรูกาวา เม็ททัล (ไทยแลนด์) จำกัด (มหาชน)
เป็นผู้ผลิตผลิตภัณฑ์ท่อทองแดงไร้ตะเข็บตามคำสั่งซื้อของลูกค้า แต่ละราย
ซึ่งอาจมีลักษณะและขนาดที่แตกต่างกันออกไปตามความต้องการใช้ของลูกค้าโดยเฉพาะแต่ละประเภทตามลักษณะของการนำไปใช้งานตามความต้องการของลูกค้า
บริษัทฯ มีนโยบายการตลาดด้วยการติดต่อตรงกับผู้ผลิตเครื่องทำความเย็น
เนื่องจากผลิตภัณฑ์ของบริษัทฯ นั้น จะผลิดตามขนาดและคุณสมบัติตามที่ลูกค้าต้องการ
เพราะเครื่องทำความเย็นแต่ละแบบ จะมีความต้องการในการใช้ท่อทองแดงต่างกัน

ท่อทองแดงเป็นส่วนประกอบที่สำคัญของการผลิตตู้เย็น เครื่องปรับอากาศ
เครื่องทำความเย็นชนิดต่าง ๆ ระบบท่อต่าง ๆ รวมถึง ระบบท่อน้ำ และงานอุตสาหกรรมอื่น ๆ
เนื่องจากมีคุณสมบัตินำความร้อนและทนต่อการผุกร่อนได้ดี แหล่งผลิตท่อทองแดงที่สำคัญของโลก
ได้แก่ ประเทศสหรัฐอเมริกา กลุ่มประเทศยุโรปและญี่ปุ่น
โดยส่วนใหญ่เป็นการผลิตเพื่อรองรับความต้องการบริโภคในภูมิภาคและมีบางส่วนเพื่อการส่งออก
สำหรับแนวโน้มการขยายปริมาณการผลิตท่อทองแดงของประเทศสหรัฐอเมริกา กลุ่มประเทศยุโรป
และประเทศญี่ปุ่น จะเป็นการเปลี่ยนแปลงไปตามปริมาณความต้องการของประเทศนั้นๆ

บริษัทฯ ผู้ผลิตท่อทองแดงรายใหญ่ของโลก ส่วนใหญ่จะเป็นผู้ผลิตของประเทศญี่ปุ่น เช่น Kobe
Steel Ltd., Furukawa Electric Co., Ltd. และ Hailiang & golden Dragon
ซึ่งผู้ผลิตท่อทองแดงรายใหญ่แต่ละแห่งก็จะมีโรงงานตั้งอยู่ในหลายประเทศ เช่น Kobe Steel
Ltd. จะมีโรงงานตั้งอยู่ในประเทศญี่ปุ่น, สหรัฐอเมริกา และมาเลเซีย เป็นต้น
และเป็นที่น่าสังเกตว่า
การผลิตท่อทองแดงของโลกจะขึ้นอยู่กับกลุ่มประเทศผู้ผลิตท่อทองแดงรายใหญ่เพียงไม่กี่กลุ่มซึ่งสามารถแบ่งออกได้เป็น
4 กลุ่ม คือ ประเทศญี่ปุ่น, ยุโรป, สหรัฐอเมริกา และจีน

- ประเทศญี่ปุ่น อุตสาหกรรมการผลิตท่อทองแดงในประเทศญี่ปุ่น
เป็นโครงสร้างที่มีเสถียรภาพมาเป็นระยะเวลานานหลายปี โดยมีบริษัทผู้ผลิตท่อทองแดง 3 บริษัท
คือ Kobe Steel Ltd., Sumitomo Metal Co., Ltd. and Furukawa Electric Co.,
Ltd.

- กลุ่มประเทศยุโรป การผลิตท่อทองแดงในกลุ่มประเทศยุโรปมีปริมาณการผลิตเพิ่มขึ้นเรื่อย ๆ
โดยการผลิตท่อทองแดงส่วนใหญ่จะขึ้นอยู่กับ Trefimetaux Ltd. ของประเทศฝรั่งเศส, LMI
ของประเทศอิตาลี KM Europa Metal ของประเทศเยอรมัน และ Luvata ของประเทศฟินแลนด์

- ประเทศสหรัฐอเมริกา มีบริษัทผู้ผลิตท่อทองแดงรายใหญ่ คือ Wolverine Tube, Inc. และ
Cerro Copper Tube

- ประเทศจีน มีบริษัทผู้ผลิตท่อทองแดงรายใหญ่ คือ Golden Dragon และ Hailiang

สภาพการแข่งขันของตลาดท่อทองแดง

การแข่งขันของอุตสาหกรรมท่อทองแดงของประเทศไทยในปี 2559 บริษัท ฟูรูกาวา เม็ททัล
(ไทยแลนด์) จำกัด (มหาชน) เป็นผู้ผลิตซึ่งมีกำลังการผลิต 28,500 ตันต่อปี
มีส่วนแบ่งทางการตลาดประมาณ 22% และบริษัทผู้ผลิตรายอื่นมีดังนี้ :

- Kobelco & Materials Copper Tube (Thailand) Co., Ltd.
มีส่วนแบ่งทางการตลาดประมาณ 31%

- Kobelco & Materials Copper Tube (Malaysia) Co., Ltd.
มีส่วนแบ่งทางการตลาดประมาณ 1 %

- Luvata Hitachi Cable (Thailand) Co., Ltd.. มีส่วนแบ่งทางการตลาดประมาณ 15
%

- Sumitomo Light Metal มีส่วนแบ่งทางการตลาดประมาณ 2 %

- Met Tube มีส่วนแบ่งทางการตลาดประมาณ 2 %

- และผู้ผลิตรายอื่น ๆ มีส่วนแบ่งทางการตลาดประมาณ 27 %

กลุ่มลูกค้าเป้าหมาย

ในปี 2559 บริษัทฯ จำหน่ายท่อทองแดงสำหรับอุตสาหกรรมทำความเย็นภายในประเทศ
โดยจำแนกออกเป็น 3 กลุ่มใหญ่ๆ คือ

กลุ่มแรก เป็นผู้ผลิตเครื่องทำความเย็นจากประเทศญี่ปุ่น จีน
และเกาหลีที่มาประกอบธุรกิจในประเทศไทยและต่างประเทศ
ซึ่งมีอัตราการใช้ท่อทองแดงมากถึงร้อยละ 89

กลุ่มที่สอง เป็นผู้ผลิตเครื่องทำความเย็นภายในประเทศ มีอัตราการใช้ร้อยละ 9

กลุ่มที่สาม เป็นผู้ค้าปลีก ซึ่งมีอัตราส่วนแบ่งการใช้ร้อยละ 2

นโยบายการกำหนดราคา

บริษัทฯ มีนโยบายการกำหนดราคาแบบลอยตัว ซึ่งจะขึ้นลงตามราคาวัตถุดิบสำหรับลูกค้าทุกราย ทั้งนี้
เพื่อช่วยให้บริษัทมีมาตรฐานในการกำหนดราคาผลิตภัณฑ์
และยังช่วยลดความเสี่ยงจากความผันผวนของราคาวัตถุดิบให้แก่บริษัทได้อีกด้วยเปรียบเทียบราคาขายของบริษัทกับผู้ผลิตรายอื่นในประเทศไทย
ระดับราคาผลิตภัณฑ์ของบริษัทสูงกว่าคู่แข่งเพียงเล็กน้อย
ทั้งนี้เนื่องจากผลิตภัณฑ์ของบริษัทมีคุณภาพที่ดีกว่าและเมื่อเปรียบเทียบกับผลิตภัณฑ์ของผู้นำเข้า
ระดับราคาสินค้านำเข้าอยู่ในระดับใกล้เคียงกับราคาผลิตภัณฑ์ของบริษัทแต่เมื่อเปรียบเทียบด้านการให้บริการแล้วบริษัทยังมีความได้เปรียบผู้นำเข้าอยู่ค่อนข้างมาก

ความสามารถในการผลิตผลิตภัณฑ์ให้ตรงกับความต้องการของลูกค้า

จากการที่บริษัทฯ มีความสามารถในการผลิตท่อทองแดงไร้ตะเข็บได้ถึง 4 ประเภท
โดยในแต่ละประเภทก็ยังสามารถปรับเปลี่ยนรูปแบบ
และขนาดให้ตรงกับความต้องการของลูกค้าในแต่ละรายได้อย่างเหมาะสม ความสามารถดังกล่าว
จึงถือได้ว่าเป็นกลยุทธ์ที่สำคัญสำหรับบริษัทฯ ที่จะรักษาลูกค้าเก่า
และยังช่วยดึงดูดใจลูกค้าใหม่ให้เข้ามาสู่บริษัทได้อีกด้วย

คุณภาพสินค้า

บริษัทฯ ได้ให้ความสำคัญของคุณภาพผลิตภัณฑ์ของบริษัทเป็นอย่างมาก
เนื่องจากลักษณะของผลิตภัณฑ์นั้น เป็นผลิตภัณฑ์ ขั้นกลาง (Intermediate Product) ดังนั้น
คุณภาพของผลิตภัณฑ์จึงมีความสำคัญต่อผลิตภัณฑ์ขั้นสุดท้าย (Final Product) บริษัทฯ
จึงได้มีการลงทุนจำนวนมากในเครื่องจักร และอุปกรณ์สำหรับผลิตท่อทองแดงไร้ตะเข็บที่ทันสมัย
ในแต่ละขั้นตอนการผลิตจะได้รับการดูแลอย่างใกล้ชิดจากวิศวกรผู้ควบคุมงานที่มีประสบการณ์
นอกจากนี้ บริษัทฯ ยังได้จัดให้มีการตรวจสอบคุณภาพอย่างสม่ำเสมอในแต่ละขั้นตอนการผลิตอีกด้วย
นับตั้งแต่การตรวจสอบคุณภาพของวัตถุดิบ (Copper Cathode)
จนกระทั่งการตรวจสอบคุณภาพของท่อทองแดงสำเร็จรูปก่อนส่งมอบถึงลูกค้า
และบริษัทได้ดำเนินการพัฒนาระบบบริหารคุณภาพซึ่งครอบคลุมถึงกระบวนการพัฒนาและการออกแบบผลิตภัณฑ์
ซึ่งบริษัทฯ ได้ผ่านการรับรองระบบคุณภาพมาตรฐานสากล ISO 9001:2000 จากสถาบัน RWTUV
Anlagentechnik ประเทศเยอรมันนี และมีการรักษาคุณภาพและพัฒนามาอย่างต่อเนื่อง
ทั้งในในเดือนธันวาคม 2559 บริษัทฯ ได้ตรวจรับรองระบบเป็น ISO 9001:2015 แล้ว

ระบบการส่งมอบสินค้า (Delivery System)

บริษัทฯ มีการขยายระบบการส่งมอบสินค้า
เพื่อเป็นการอำนวยความสะดวกให้กับลูกค้าที่มีข้อจำกัดในพื้นที่คลังสินค้าของตนเอง
บริษัทจึงได้จัดการสร้างคลังสินค้าขนาดใหญ่ภายในบริษัทเอง
เพื่อจัดเก็บสินค้าที่ผลิตตามคำสั่งซื้อของลูกค้าเหล่านั้น
ซึ่งจะสามารถจัดส่งให้กับลูกค้าได้ตามจำนวนและเวลาที่ลูกค้าต้องการได้ทันที

การรักษาความสัมพันธ์กับลูกค้า

นอกจากบริษัทฯได้ให้ความสำคัญกับการพัฒนาคุณภาพของผลิตภัณฑ์ของบริษัท
และระบบการส่งมอบสินค้า เพื่อเป็นการให้บริการแก่ลูกค้าดังกล่าวข้างต้นแล้ว บริษัทฯ
ยังให้ความสำคัญกับการรักษาความสัมพันธ์อย่างใกล้ชิดกับลูกค้าโดยมีการติดตามสอบถามความต้องการของลูกค้าอย่างสม่ำเสมอ
เพื่อจะได้รู้ถึงคุณสมบัติของสินค้าต่างๆ ที่ลูกค้าต้องการ เพื่อทำการพัฒนาคุณภาพของสินค้า
และประเภทของสินค้าให้ตรงตามความต้องการของลูกค้าทั้งในปัจจุบันและในอนาคตอย่างต่อเนื่อง

ความสามารถผลิตผลิตภัณฑ์ ที่ใช้ในการกำหนดขนาดท่อทองแดงไร้ตะเข็บให้แก่ลูกค้าได้เอง

ในการผลิตท่อทองแดงอุปกรณ์ที่ใช้ในการกำหนดขนาดท่อทองแดงจะประกอบด้วย Die
ซึ่งมีลักษณะเป็นท่อนโลหะทรงกลม มีรูตรงกลางขนาดเท่ากับขนาดท่อทองแดงที่ต้องการผลิต
ทำหน้าที่เป็นตัวกำหนดขนาดเส้นผ่าศูนย์กลางและความหนาของผิวท่อทองแดง และ Plug
ซึ่งเป็นโลหะทรงกลมคล้ายปลอกกระสุน ทำหน้าที่กำหนดขนาดเส้นผ่าศูนย์กลางภายในท่อทองแดง
และสำหรับลูกค้าที่ต้องการท่อทองแดงชนิด Multi Grooved Tube นั้น Plug
ที่ใช้ก็จะต้องมีลักษณะพื้นผิวเป็นเกลียวด้วย ในปัจจุบันบริษัทฯ สามารถผลิต Plug และ Die
ได้เองอย่างมีประสิทธิภาพ โดยไม่ต้องทำการสั่งซื้อ Plug และ Die
จากต่างประเทศเหมือนผู้ผลิตรายอื่นๆ ความสามารถดังกล่าว จึงช่วยให้บริษัทฯ
สามารถลดระยะเวลาในการผลิตท่อทองแดงและส่งมอบสินค้าให้แก่ลูกค้าได้อย่างรวดเร็ว
และถูกต้องตรงตามความต้องการของลูกค้าได้ดียิ่งขึ้น นอกจากนี้ ยังช่วยให้บริษัทฯ
สามารถตอบสนองความเปลี่ยนแปลงของตลาดได้ดีมากขึ้นอีกด้วย

ความเป็นผู้นำด้านการผลิต Large Diameter Tube และ Capillary Tube ในประเทศไทย

เนื่องจากลักษณะผลิตภัณฑ์ที่แตกต่างจากท่อทองแดงขนาดทั่วไป
ทำให้เทคโนโลยีการผลิตที่ใช้มีความสลับซับซ้อนมากขึ้น
อีกทั้งยังต้องการแรงงานฝีมือในระดับที่สูงกว่าด้วย ดังนั้น บริษัทที่ต้องการผลิตสินค้า 2 ประเภทนี้
จึงจำเป็นจะต้องมีปัจจัยด้านเทคโนโลยีและแรงงานฝีมือเป็นหลักในปัจจุบัน บริษัท ฟูรูกาวา เม็ททัล
(ไทยแลนด์) จำกัด (มหาชน) เป็นผู้ผลิตผลิตภัณฑ์ทั้ง 2 ชนิดนี้เพียงรายเดียวในประเทศไทย
อีกทั้งยังเป็นผู้ผลิต Large Diameter Tube เพียงรายเดียวในภูมิภาคนี้
การที่บริษัทสามารถผลิตผลิตภัณฑ์ท่อทองแดงได้หลากหลายชนิด
ทำให้บริษัทสามารถตอบสนองความต้องการใช้ท่อทองแดงในการผลิตเครื่องทำความเย็นได้ครบถ้วนกว่าผู้ผลิตรายอื่นและยังช่วยขยายฐานลูกค้าของบริษัทได้กว้างไกลมากขึ้น

เครื่องจักรหลอมเหลวและหล่อขึ้นรูป

นับเป็นหนึ่งในเครื่องจักรที่มีความทันสมัย และทรงพลังมากที่สุดในโลก
สามารถผลิตแท่งโลหะคุณภาพดีได้ในเวลาอันรวดเร็ว
ทำให้สามารถลดจำนวนคนงานในแผนกนี้ได้มากกว่าครึ่งหนึ่ง

โรงงานใหม่สำหรับผลิตท่อชนิดมีเกลียวแบบ FMGT

สายการผลิตจากโรงงานใหม่นี้ จะช่วยลดระยะเวลาการทำงานของการผลิตลง

เตาอบท่อทองแดงแบบใหม่ (เตาอบชนิดช่วยให้ท่อสะอาด)

โรงงานแห่งใหม่นี้ บริษัทฯ ได้ติดตั้งเตาอบท่อทองแดงแบบใหม่ 4 เตา
ซึ่งมีคุณสมบัติสามารถทำให้การผลิตท่อโลหะมีความสะอาดมากขึ้น
โดยลดปริมาณเศษหรือคราบน้ำมันหล่อลื่นในท่อทองแดงให้เหลือน้อยที่สุด
จากสภาพความจำเป็นที่จะต้องใช้สารทำความเย็นชนิดใหม่ในเครื่องปรับอากาศ
ท่อทองแดงที่มีความสะอาดมากจะกลายเป็นส่วนประกอบที่สำคัญของเครื่อง ปรับอากาศรุ่นใหม่
ซึ่งเตาอบใหม่ที่มีประสิทธิภาพสูง จะช่วยให้บริษัท ฟูรูกาวา เม็ททัล (ไทยแลนด์) จำกัด (มหาชน)
เป็นบริษัทผู้ผลิตท่อทองแดงที่มีความสะอาดชั้นนำได้

โรงงานผลิตท่อทองแดงชนิดรูเข็ม หรือเรียกว่าท่อ Capillary Tube (Fine Tube Factory)

เพื่อรองรับความต้องการท่อ Capillary Tube ที่เพิ่มขึ้นของลูกค้า
ทางบริษัทได้ก่อสร้างโรงงานเพื่อผลิตท่อ Capillary Tube โดยเฉพาะ
โดยคุณลักษณะเด่นของโรงงานคือ เป็น Work Shop ที่ปิดมิดชิดและติดตั้ง Air Conditioning
(Clean Factory) เพื่อควบคุมปริมาณฝุ่นละออง
และปรับอุณหภูมิให้เหมาะสมเพื่อเป็นการประกันว่าฝุ่นผงขนาดเล็กนั้นจะไม่สามารถเข้าไปอุดตันในท่อ
Capillary Tube ได้

2.3 การจัดหาผลิตภัณฑ์

บริษัทฯ มีสำนักงานและโรงงานผลิต ดังนี้

   สำนักงานใหญ่ ตั้งอยู่เลขที่ 183 อาคารรีเจนท์เฮ้าส์ ชั้นที่ 14 ถนนราชดำริห์ แขวงลุมพินี
  เขตปทุมวัน จังหวัดกรุงเทพฯ 10330 โทร 02-2560641-50 โทรสาร 02-2560651-2
  เป็นสำนักงานใหญ่ ประกอบด้วยหน่วยงานบัญชี ฝ่ายขาย ฝ่ายการตลาด
  เป็นสำนักงานไว้ติดต่อกับลูกค้า และหน่วยงานราชการ

 โรงงานผลิต ตั้งอยู่เลขที่ 213 หมู่4 ถนนมิตรภาพ กม.125 ตำบลทับกวาง อำเภอแก่งคอย
จังหวัดสระบุรี 18260 โทร 036-329811-9 โทรสาร 036-358520

 กำลังการผลิตเต็มที่และปริมาณการผลิตจริง ปี 2557 – ปี 2559

  ----- --------------------------------- ---------- ---------- ----------
        ผลิตภัณฑ์                            ปี 2557     ปี 2558     ปี 2559

        กำลังการผลิตเต็มที่ (หน่วย : ตัน/ปี)      28,500     28,500     28,500
                                          ตัน/ปี       ตัน/ปี       ตัน/ปี

        1. Smooth Tube                    16,000     16,000     16,000

        2. Multi Grooved Tube             9,300      9,300      9,300

        3. Accumulator Tube               2,300      2,300      2,300

        4. Capillary Tube                 900        900        900

        ปริมาณการผลิตจริง (หน่วย : ตัน/ปี)      23,773     23,331     25,188
                                          ตัน/ปี       ตัน/ปี       ตัน/ปี

        1. Smooth Tube                    14,073     13,478     14,524

        2. Multi Grooved Tube             7,951      7,944      8,420

        3. Accumulator Tube               952        1,149      1,253

        4. Capillary Tube                 797        760        991

        อัตราการใช้กำลังการผลิต (%)           83.42%     81.86%     88.37%

        อัตราเพิ่มของปริมาณการผลิต (%)         2.19%      -1.86%     7.95%
  ----- --------------------------------- ---------- ---------- ----------

  หมายเหตุ บริษัทฯ ทำงาน วันละ 3 กะๆ ละ 8 ชั่วโมง

วัตถุดิบ

วัตถุดิบที่ใช้ในการผลิตท่อทองแดงประกอบด้วยแผ่นทองแดงบริสุทธิ์นำเข้าจากต่างประเทศ
(Cathode) ซึ่งราคาของต้นทุนวัตถุดิบนั้น ขึ้นอยู่กับราคาซื้อขายในตลาด London Metal
Exchange (LME) รวมถึงมีการใช้เศษทองแดงที่สั่งซื้อภายในประเทศด้วย (Local Scrap)

นโยบายการสั่งซื้อวัตถุดิบ

การสั่งซื้อวัตถุดิบจะมีการวางแผนล่วงหน้า โดยประสานงานกับฝ่ายการตลาดและฝ่ายการผลิต
ซึ่งมีการจัดการจัดซื้อวัตถุดิบ โดยมีขั้นตอนอธิบายได้พอสังเขปคือ ฝ่ายการตลาด
จะทำการสั่งซื้อวัตถุดิบผ่านสำนักงานจัดซื้อจัดหาวัตถุดิบ ประเทศสิงค์โปร์
โดยให้เป็นตัวแทนในการติดต่อกับแหล่งผลิตทองแดงบริสุทธิ์ หรือวัตถุดิบ จากประเทศต่าง ๆ
และทำการจัดส่งวัตถุดิบให้ โดยมีรายละเอียดดังต่อไปนี้

แผ่นทองแดง ในปี 2559 บริษัทนำเข้าแผ่นทองแดง (Cathode) จากต่างประเทศ รวม =
17,018.69 ตัน ดังนี้

1) Panasonic Procurement Malaysia SDH BHD (ประเทศญี่ปุ่น และอินโดนีเซีย)
1,942.60 ตัน

2) Louis Dryfus Commodities Meatals Suisse SA (ประเทศแทนซาเนีย) 500.00 ตัน

3) Lane Xang Minerals Limited (ประเทศลาว) 6,725.00 ตัน

4) Marubeni Thailand Co.,Ltd . (ประเทศแซมเบีย และประเทศอื่นๆ) 200.00 ตัน

5) Daikin Trading (Thailand) Ltd. (ประเทศญี่ปุ่น และอินโดนีเซีย) 1,660.00 ตัน

6) Panasonic Management (Thailand) Co.,Ltd. (ประเทศญี่ปุ่น) 1,942.60 ตัน

7) Toyota Tsusho Corporation (ประเทศญี่ปุ่นและประเทศอื่นๆ) 4,048.49 ตัน

เศษทองแดงในประเทศ ในปี 2559 บริษัทฯ สั่งซื้อเศษทองแดงภายในประเทศ (Local Scrap)
รวม 7,541.10 ตัน ดังนี้

1) Leader Meatal Enterprise Co., Ltd. 5,822.10 ตัน

2) Siam Ohgitani Co., Ltd. 1,081.00 ตัน

3) CHJ Metal Co., Ltd. 638.00 ตัน

และส่วนหนึ่งเป็นเศษทองแดงจากขบวนการผลิตของบริษัทฯ ด้วย

การจำหน่ายและช่องทางการจัดจำหน่าย มี 2 ลักษณะคือ

1. จัดจำหน่ายผ่านบริษัทผู้จัดจำหน่าย

ประกอบด้วย บริษัท ธานี อินเตอร์เนชั่นแนลเทรดดิ้ง จำกัด ประมาณร้อยละ 13
ของยอดขายรวมในปี 2559

1.1 บริษัท ธานี อินเตอร์เนชั่นแนลเทรดดิ้ง จำกัด⁽¹⁾

ในอดีตเป็นผู้จัดจำหน่ายท่อทองแดงไร้ตะเข็บที่นำเข้าจาก เดอะ ฟูรูกาวา อิเล็คตริก คัมปะนี
ลิมิเต็ด ต่อมาภายหลังที่มีการจัดตั้ง บริษัท ฟูรูกาวา เม็ททัล (ไทยแลนด์) จำกัด (มหาชน) บริษัท
ธานี อินเตอร์เนชั่นแนลเทรดดิ้ง จำกัด จึงได้เปลี่ยนเป็นผู้จัดจำหน่ายให้กับบริษัทฯ แทน ดังนั้น
ลูกค้าส่วนหนึ่งที่บริษัท ธานีฯ เป็นผู้จัดจำหน่ายให้จึงเป็นลูกค้าเก่าที่เคยซื้อสินค้าจาก เดอะ ฟูรูกาวา
อิเล็คตริก คัมปะนี ลิมิเต็ด ในการจัดจำหน่าย บริษัท ธานีฯ
จะทำหน้าที่เป็นเพียงผู้ติดต่อประสานงานระหว่างลูกค้าและ

บริษัท เนื่องจากบริษัทจะเป็นผู้กำหนดราคาขายให้แก่ลูกค้าเองโดยตรง
ภายหลังจากที่บริษัทได้รับคำสั่งซื้อแล้ว บริษัทฯ จะทำการผลิต และส่งมอบสินค้าโดยตรงให้แก่ลูกค้า
ส่วนบริษัทธานีฯ ก็จะทำการเรียกชำระเงินจากลูกค้าแต่ละราย เพื่อนำส่งค่าขายสินค้าให้แก่บริษัท
ฟูรูกาวาฯ บริษัท ธานีฯ เป็นผู้จัดจำหน่ายประมาณร้อยละ 13 ของยอดขายรวมในปี 2559

สาระสำคัญของสัญญาที่กระทำร่วมกัน

วันที่ทำสัญญา : 15 ธันวาคม 2545

สาระสำคัญของสัญญา : บริษัทฯ ทำสัญญาจะขายท่อทองแดงไร้ตะเข็บให้กับบริษัท ธานี
อินเตอร์เนชั่นแนลเทรดดิ้ง จำกัด ซึ่งเป็นผู้จำหน่ายผลิตภัณฑ์แบบไม่เฉพาะเจาะจง
(Non-Execlusive Distributor)

อายุสัญญา : 1 ปี นับตั้งแต่วันที่ 25 ธันวาคม 2545 ถึงวันที่ 24 ธันวาคม 2546
หลังจากนั้นหากไม่มีการบอกเลิกสัญญาจากคู่สัญญาฝ่ายใดฝ่ายหนึ่งล่วงหน้า 30
วันก่อนหน้าหมดอายุสัญญา สามารถต่ออายุได้อีกในปีต่อไปเป็นปีต่อปี

หมายเหตุ (1) ถือหุ้นโดย นายโนบูทากะ ทานิกูชิ ซึ่งเป็นกรรมการของ บริษัท ฟูรูกาวา เม็ททัล
(ไทยแลนด์) จำกัด (มหาชน) ทั้งนี้ บริษัท ธานี อินเตอร์เนชั่นแนลเทรดดิ้ง จำกัด
จะเป็นผู้จัดจำหน่ายผลิตภัณฑ์ท่อทองแดง
ไร้ตะเข็บของบริษัทให้กับลูกค้าโดยไม่มีการทำสัญญาซื้อขายใด ๆ ระหว่างบริษัท ธานีฯ
กับลูกค้าของตน

2. การจำหน่ายโดยตรงของบริษัทฯ ในปี 2559

2.1 จำหน่ายให้กับผู้ผลิตเครื่องทำความเย็นจากประเทศญี่ปุ่นที่มาประกอบธุรกิจในประเทศไทย
และผู้ผลิตเครื่องทำความเย็นที่เป็นคนไทย คิดเป็นสัดส่วนร้อยละ 71

2.2 จำหน่ายให้กับผู้ผลิตเครื่องทำความเย็นในต่างประเทศ เช่น Okumura Metal (Malaysia)
SDN.BHD. ประเทศมาเลเซีย คิดเป็นสัดส่วนร้อยละ 8 ส่วนลูกค้าในประเทศอื่น ๆ
จำหน่ายให้กับประเทศอียิปต์, อินโดนีเซีย คิดเป็นสัดส่วนร้อยละ 21 ลดลงจากสัดส่วนที่ขายในปี
2558 ที่สัดส่วนร้อยละ 3

การพึ่งพิงต่อผู้จัดจำหน่าย

ยอดขายของบริษัทฯ ในปี 2559 ร้อยละ 13 เป็นการขายโดยผ่านผู้จัดจำหน่ายของ บริษัท ธานี
อินเตอร์เนชั่นแนลเทรดดิ้ง จำกัด
เมื่อพิจารณาสัดส่วนการขายให้แก่ผู้จัดจำหน่ายดังกล่าวแล้วจะเห็นว่า ยอดขายรวมในปี 2559
สัดส่วนการขายของบริษัท ธานี อินเตอร์เนชั่นแนลเทรดดิ้ง จำกัด ลดลง 1 % เทียบกับปี 2558
สัดส่วนการขายเท่ากับร้อยละ 14 เนื่องจากบริษัทฯ
มีการเพิ่มการจำหน่ายตรงไปยังผู้ผลิตเครื่องทำความเย็นในต่างประเทศ ปัจจุบัน บริษัท ฟูรูกาวาฯ
ได้ขายตรงให้กับลูกค้าทั้งภายในประเทศและต่างประเทศ
และมีการส่งออกไปทางประเทศในแถบยุโรปมากขึ้น เนื่องจากคลื่นความร้อนที่ปกคลุมทวีปยุโรป
หากผู้จัดจำหน่ายของบริษัทนี้ ไม่สามารถเป็นผู้จัดจำหน่ายได้ต่อไป บริษัทฯ
ก็ยังสามารถขายผลิตภัณฑ์ให้โดยตรงกับลูกค้ารายอื่นได้
โดยไม่ก่อให้เกิดปัญหากระทบกับการดำเนินการของบริษัทฯ แต่อย่างใด

ผลกระทบต่อสิ่งแวดล้อม

ในการผลิตท่อทองแดงไร้ตะเข็บของบริษัทฯ จากขั้นตอนการผลิตท่อทองแดง
ซึ่งเริ่มต้นจากการหลอมและหล่อแท่งทองแดง จนกระทั่งสิ้นสุดเป็นผลิตภัณฑ์ท่อทองแดงสำเร็จรูปนั้น
จะพบว่า มีของเสียซึ่งเกิดจากการผลิตในทุกขั้นตอนนั้น ก็คือ เศษทองแดง
ซึ่งเศษทองแดงดังกล่าวนั้น สามารถนำกลับมาหลอมใหม่ได้ (Recycle) ทั้งหมด
เพราะฉะนั้นในกระบวนการผลิตท่อทองแดงจึงไม่มีวัตถุดิบเหลือใช้ที่ก่อให้เกิดผลกระทบต่อสิ่งแวดล้อมแต่อย่างใด

อนึ่ง ในกระบวนการหลอมทองแดงนั้น
อาจมีก๊าซเสียซึ่งเกิดจากการเผาไหม้ของเชื้อเพลิงซึ่งใช้ก๊าซธรรมชาติและวัตถุดิบ (Cathode
และเศษทองแดง) ซึ่งในการนี้ในระบบการหลอมทองแดง ได้ทำการติดตั้ง

1. ระบบดูดอากาศ (Blower) ขนาด 940 ลูกบาศก์เมตร/ชั่วโมง
เพื่อรวบรวมอากาศเสียจากเตาหลอมและส่งไปบำบัดยังระบบ Wet Scrubber
ซึ่งเป็นระบบบำบัดมลพิษ ด้วยระบบ Wet Scrubber
บริเวณปล่องเตาหลอมทองแดงมีขนาดไม่น้อยกว่า 59,000 ลูกบาศก์เมตร/ชั่วโมง

2. น้ำที่เหลือจากการหมุนเวียนใช้ในกระบวนการผลิต จะถูกส่งไปที่บ่อน้ำทิ้ง
โดยการกำจัดคราบน้ำมัน และไขมันด้วยเครื่องดูดไขมันและน้ำมัน (Oil Shimmer + Oil
Separator) หลังจากนั้น จะทำการเติมอากาศด้วยเครื่องเติมอากาศ
ก่อนปล่อยออกสู่ลำธารสาธารณะต่อไป

ในกรณีของการใช้น้ำในระหว่างขบวนการผลิตนั้น
จะมีเฉพาะกรณีการใช้น้ำหล่อเย็นท่อทองแดงระหว่างกระบวนการหล่อ
และใช้น้ำหล่อเย็นเครื่องจักรเท่านั้น ซึ่งน้ำที่ผ่านจากการใช้งานดังกล่าวแล้ว
จะถูกนำไปลดอุณหภูมิลงโดยการใช้ระบบ Cooling Tower
และจะหมุนเวียนนำน้ำดังกล่าวนั้นกลับมาใช้ใหม่ได้อีก

อนึ่ง บริษัท ฟูรูกาวา เม็ททัล (ไทยแลนด์) จำกัด (มหาชน)
ได้ตระหนักถึงความสำคัญของทรัพยากรธรรมชาติ และผลกระทบที่มีต่อสภาพแวดล้อม ทั้งนี้
บริษัทดำเนินการผ่านเข้าสู่ระบบมาตรฐาน ISO 14001:2004
ซึ่งเป็นมาตรฐานระบบการจัดการสิ่งแวดล้อมที่เป็นสากล และได้รับการรับรองเมื่อเดือนมีนาคม
2549 จากสถาบัน ทูฟ นอร์ด (ประเทศไทย) จำกัด แล้ว
และได้มีการตรวจติดตามรับรองระบบจากทางสถาบันดังกล่าวทุกปี
รวมถึงได้มีการประเมินความสอดคล้องของกฎหมายเป็นประจำทุกเดือน ในทุกๆ ปี บริษัทฯ
จัดให้มีการตรวจสอบภายในของระบบคุณภาพและระบบสิ่งแวดล้อม เพื่อให้เกิดความเชื่อมั่นได้ว่า
คุณภาพของผลิตภัณฑ์นั้น จะต้องเป็นไปตามมาตรฐาน รวมถึงการรักษาสิ่งแวดล้อมภายในองค์กร
และไม่ส่งผลกระทบต่อสิ่งแวดล้อมภายนอกด้วย บริษัทดูแลควบคุมแหล่งกำเนิดของเสีย
และปฏิบัติให้ถูกต้องตามกฎหมาย รวมถึงการสร้างจิตสำนึกให้พนักงานรักษาสิ่งแวดล้อม ไม่ทำลายน้ำ
หรือทิ้งของเสียสารเคมีต่างๆ ลงบนดิน เป็นประจำต่อเนื่อง

บริษัทฯ ให้ความใส่ใจในและเห็นความสำคัญของการใช้ทรัพยากรอย่างรู้คุณค่า
ได้พยายามสร้างจิตสำนึกให้กับพนักงานในองค์กรให้รักษ์พลังงาน
รณรงค์ให้ทุกส่วนงานนำเสนอการร่วมทำกิจกรรมประหยัดพลังงานเป็นประจำทุกๆ ปี
และจัดทำมาอย่างต่อเนื่อง รวมถึงร่วมกันลดการเกิดของเสียในแต่ละกิจกรรมให้เหลือน้อยที่สุด

วิธีปฏิบัติในการลดมลภาวะมีดังนี้คือ

1. น้ำผสมน้ำมันที่เกิดขึ้นจากการใช้หล่อลื่น ขณะดึงรีดท่อจะถูกนำไปทำการแยกเพื่อขจัดน้ำมันออก
เพื่อที่จะสามารถนำน้ำกลับไปใช้ได้ใหม่
สำหรับน้ำมันที่ไม่สามารถนำกลับไปใช้ได้จะนำไปขายต่อเพื่อเป็นเชื้อเพลิงโดยบริษัทรับกำจัดที่ได้รับอนุญาตจากกรมโรงงาน
กระทรวงอุตสาหกรรม ส่วนน้ำทิ้งจะนำไปทำการบำบัด เพื่อนำกลับมาใช้ในกระบวนการผลิตต่อไป
โดยบริษัทมีบ่อบำบัดน้ำเสียอยู่ภายในโรงงาน

2. ละอองผงทองแดงจะถูกบำบัดด้วยระบบ Wet Scrubber ก่อนปล่อยออกสู่ภายนอกโรงงาน
กระบวนการผลิตของบริษัทจะถูกควบคุมด้วยกรมโรงงาน
กระทรวงอุตสาหกรรมโดยจะมาทำการตรวจสอบคุณภาพการผลิตของบริษัทในทุก ๆ ปี
และจากการตรวจสอบที่ผ่านมา บริษัทไม่มีประวัติการผลิตเป็นภัยต่อสิ่งแวดล้อม

3. ของเสียที่เกิดจากขบวนการผลิตในแต่ละขั้นตอน
จะถูกนำออกไปกำจัดโดยการแยกประเภทของเสียดังนี้ :

  3.1 เรซิ่น, ไส้กรองน้ำมัน, แบตเตอรี่, ชิ้นส่วนอิเล็คทรอนิกส์, กระป๋องสเปรย์, ยาง NBR,
  Activated Carbon, ชิ้นส่วนทดสอบทองแดง, น้ำปนเปื้อนน้ำมัน, PVC Filter,
  สายพานปนเปื้อนน้ำมัน, สารเคมีใช้แล้ว, น้ำเสียจาก Cooling Tower, Slag, อิฐทนไฟ,
  เศษวัสดุก่อสร้าง, สารดูดความชื้น, กากตะกอน, ใยแก้ว, หลอดไฟใช้แล้ว,
  ภาชนะปนเปื้อนสารเคมี, หมึกพ่นท่อทองแดง, ชิ้นส่วนกราไฟต์ จะถูกนำไปกำจัดโดย บริษัท
  เบตเตอร์ เวิลดิ์ กรีน จำกัด

  3.2 อิฐทนไฟ (Brick) นำไปกำจัดโดย บริษัท เบตเตอร์ เวิลดิ์ กรีน จำกัด

  3.3 น้ำมันหล่อลื่นใช้แล้ว, ถังใส่น้ำมันใช้แล้ว และสารละลายประเภทไฮโดรคาร์บอน (Used
  Solvent) แบตเตอรี่ จะถูกนำไปกำจัดโดย บริษัท วังจุฬา ดีเวลลอปเมนท์ (2004) จำกัด

  3.4 น้ำปนเปื้อนน้ำมัน จะถูกนำไปกำจัดโดย บริษัท ฟอร์ซี คอร์ปอร์เรชั่น จำกัด, บริษัท เอส ซี
  ไอ อีโค่ เซอร์วิสเซส จำกัด และบริษัท เบตเตอร์ เวิลดิ์ กรีน จำกัด

  3.5 เศษผ้าปนเปื้อนน้ำมัน (Rag) นำไปกำจัดโดย บริษัท ปูนซิเมนต์นครหลวง จำกัด
  (มหาชน), บริษัท เบตเตอร์ เวิลดิ์ กรีน จำกัด, บริษัท ทีพีไอ โพลีน จำกัด (มหาชน)

4. เศษวัสดุเหลือใช้จากขบวนการผลิต เช่น เศษกระดาษ, เศษไม้, เศษโลหะ
และเศษโลหะผสม, เศษพลาสติก และเศษโฟมจะนำออกไปกำจัดโดย ห้างหุ้นส่วนจำกัด
มาลัยรุ่งเรือง และขายเป็นเศษวัสดุเหลือใช้ได้

5. สำหรับขยะเปียกที่มาจากโรงอาหาร จะนำออกไปกำจัดโดยทางเทศบาลตำบลทับกวาง
ซึ่งบริษัทเสียค่าบริการตามที่ทางเทศบาลกำหนด ในอัตราเดือนละ 1,000 บาท

6. สำหรับขยะที่เกิดจากห้องพยาบาล (ขยะติดเชื้อ) เช่น จากการทำแผล, ล้างแผล บริษัทฯ
ได้นำส่งไปกำจัดที่ โรงพยาบาล แก่งคอย

7. เศษขยะแห้งชิ้นเล็กๆ จากสำนักงาน และเศษใบไม้ ต้นไม้ กิ่งไม้
บริษัทจะทำการกำจัดโดยการเผาเอง

  แต่ทั้งนี้ เมื่อเดือนพฤศจิกายน 2551 บริษัทฯ ได้
  ยกเลิกการกำจัดขยะโดยวิธีการเผาเองเพื่อเป็นการป้องกันไม่ให้เกิดมลภาวะจากการเผาเศษวัสดุเหลือใช้
  โดยขยะดังกล่าวบริษัทฯ ได้นำส่งไปกำจัดที่ บริษัท เบตเตอร์ เวิลดิ์ กรีน จำกัด

  ตั้งแต่ปี 2554 จนถึงปัจจุบัน เศษใบไม้ หญ้า ที่เกิดจากการตัดแต่งดูแลสวนภายในบริเวณโรงงาน
  บริษัทฯ ได้นำส่งให้กับทางชุมชน เพื่อนำไปหมักทำปุ๋ย เป็นการลดภาระต่อสิ่งแวดล้อม
  ก่อให้เกิดประโยชน์ต่อชุมชนและสิ่งแวดล้อมข้างเคียงด้วย
  และเป็นการลดค่าใช้จ่ายในการส่งกำจัดขยะด้วย ช่วยให้บริษัทฯ ประหยัดค่าใช้จ่าย

8. บริษัทฯ ได้ให้ผู้รับผิดชอบเข้ามาดำเนินการตรวจวัดคุณภาพของสิ่งแวดล้อมเป็นประจำทุกปี เช่น
มีการตรวจวัดสภาพอากาศน้ำ, เสียง และความร้อน เป็นต้น
โดยปฏิบัติตามมาตรการการลดผลกระทบสิ่งแวดล้อม
และมาตรการติดตามตรวจสอบคุณภาพสิ่งแวดล้อม เพื่อป้องกันมิให้ส่งผลกระทบใด ๆ
ออกไปสู่ชุมชนข้างเคียง หรือต่อสิ่งแวดล้อมภายนอก

9. ในส่วนงานของแผนกความปลอดภัยอาชีวอนามัยและสิ่งแวดล้อม
ได้ทำกิจกรรมแยกน้ำออกจากน้ำมัน เพื่อลดปริมาณการที่ต้องส่งกำจัด โดยจัดทำถังแยกน้ำมัน
รองรับการจัดการน้ำปนเปื้อนน้ำมันที่ถูกส่งมาจากแผนกในโรงงาน ทั้งนี้
น้ำมันที่แยกออกที่ไม่มีความสกปรกมาก ก็สามารถนำไปจำหน่าย
เพื่อเป็นเชื้อเพลิงโดยบริษัทกำจัดที่ได้รับอนุญาตจากกรมโรงงาน กระทรวงอุตสาหกรรม

ในรอบ 3 ปีที่ผ่านมาคือปี 2557, ปี 2558 และปี 2559 บริษัทฯ ไม่มีข้อพิพาท
หรือถูกฟ้องร้องเกี่ยวกับสิ่งแวดล้อม

2.4 งานที่ยังไม่ได้ส่งมอบ

งานที่ยังไม่ได้ส่งมอบ ณ วันที่ 31 ธันวาคม 2559 มีดังนี้

  ------ ----------------- ----------- ---------------- ----------- ----------------
                           ปี 2558                       ปี 2559      

         ผลิตภัณฑ์            จำนวน (ตัน)  มูลค่า (บาท)       จำนวน (ตัน)  มูลค่า (บาท)

         Smooth Tube       626.11      155,405,194.21   764.25      160,897,602.55

         Multi Grooved     449.41      117,697,079.17   861.57      193,295,348.20
         Tube                                                       

         Large Diameter    40.18       10,549,287.95    40.11       8,961,994.32
         Tube                                                       

         Capillary Tube    23.96       7,148,774.59     57.97       14,684,005.37

         ยอดรวม            1,139.66    290,800,335.92   1,723.90    377,838,950.44
  ------ ----------------- ----------- ---------------- ----------- ----------------

3) ปัจจัยความเสี่ยง

บริษัทฯ มุ่งมั่นในการพัฒนาการบริหารความเสี่ยงมาอย่างต่อเนื่อง
และตระหนักถึงภาวะความเสี่ยงของการดำเนินุรกิจ จากการเปลี่ยนแปลงจากปัจจัยต่างๆ
ทั้งภายในและภายนอกบริษัทฯ โดยบริษัทฯ มีเป้าหมายที่จะดำเนินธุรกิจให้เติบโตอย่างมั่นคง
ด้วยการสร้างพื้นฐานทางด้านการบริหารความเสี่ยงที่ดี
ด้วยการหาวิธีการป้องกันและลดผลกระทบจากความเสี่ยง มีการวิเคราะห์ความเสี่ยงที่สำคัญ
มีการกำหนดมาตรการรองรับและป้องกันความเสี่ยง
มีผู้รับผิดชอบติดตามและประเมินผลการบริหารความเสี่ยง เพื่อจักให้การดำเนินธุรกิจของบริษัทฯ
ประสบผลสำเร็จตามเป้าหมายที่ได้กำหนดไว้ ซึ่งความเสี่ยงในการประกอบธุรกิจและความเสี่ยงอื่นๆ
ของบริษัทฯ มีดังนี้

3.1 ความเสี่ยงต่อการลงทุนของผู้ถือหลักทรัพย์

กลุ่มผู้ถือหุ้นรายใหญ่ของบริษัท คือ บริษัท ฟูรูกาวา อีเล็คตริก จำกัด ซึ่งเป็นบริษัทแม่ที่ประเทศญี่ปุ่น
โดยถือหุ้นของบริษัท จำนวน 20,280,280 หุ้น คิดเป็นสัดส่วนร้อยละ 42.25
ของจำนวนหุ้นที่มีสิทธิออกเสียงทั้งหมดของบริษัทฯ จึงทำให้ บริษัท ฟูรูกาวา อีเล็คตริก จำกัด
ผู้ถือหุ้นใหญ่ดังกล่าว เป็นผู้มีอำนาจในการบริหารจัดการ
สามารถควบคุมมติที่ประชุมผุ้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น ยกเว้น
เรื่องกฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่น
จึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้ แต่ทั้งนี้
โครงสร้างการจัดการของบริษัทฯ นั้น ประกอบด้วย

1)  คณะกรรมการบริษัทฯ

2)  คณะกรรมการตรวจสอบ

3)  คณะกรรมการบริหาร และคณะผู้บริหาร

ซึ่งในรายละเอียดของโครงสร้างการจัดการนั้น
มีการกำหนดขอบเขตอำนาจหน้าที่ของคณะกรรมการแต่ละชุดไว้อย่างชัดเจน
รวมถึงคณะกรรมการตรวจสอบของบริษัทฯ ก็เป็นกรรมการอิสระทั้ง 3 ท่านด้วย ซึ่งมีความรู้
ความสามารถในการบิรหารจัดการธุรกิจ
มีความเข้าใจเกี่ยวกับงบการเงินและรายงานทางการเงินต่างๆ
จึงช่วยให้การดำเนินงานของบริษัทฯ เป็นไปด้วยความโปร่งใส สามารถตรวจสอบได้ นอกจากนี้
บริษัทฯ มีนโยบายเกี่ยวกับการทำรายการที่เกี่ยวโยงกัน ไม่ว่าจะเป็น กรรมการ ผู้บริหาร
ผู้ถือหุ้นรายใหญ่ รวมทั้งบุคคลที่อาจมีความขัดแย้งทางผลประโยชน์
โดยจะทำการเปรียบเทียบเงื่อนไขกับบุคคลภายนอกก่อน แล้วนำรายการนั้น
เข้าสู่การพิจารณาของคณะกรรมการตรวจสอบก่อนที่จะนำเสนอต่อที่ประชุมคณะกรรมการบริษัทฯ
เพื่อพิจารณาอนุมัติในลำดับต่อไป

3.2. ความเสี่ยงด้านแรงงาน

จะเห็นได้ว่า ปัญหาการขาดแคลนด้านแรงงานไทยยังคงมีอยู่ในทุกภาคเอกชน
เนื่องจากในยุคปัจจุบันที่มีเทคโนโลยีเปลี่ยนแปลงไปอย่างรวดเร็ว ประชาชนในประเทศไทย
เริ่มให้ความสนใจและให้ความสำคัญต่อการศึกษาในระดับอุดมศึกษา
รวมถึงค่าความนิยมให้บุตรหลานได้เรียนสูงมากขึ้น เพื่ออนาคตที่ดีในการทำงาน
ทำให้บริษัทภาคเอกชนต่างๆ ประสบกับปัญหาการแย่งแรงงานกันในระดับคนงาน โดยบางบริษัทฯ
เสนอผลตอบแทนและให้สวัสดิการที่สูงกว่า
เพื่อที่จะสามารถจูงใจให้แรงงานเหล่านั้นปฏิบัติงานอย่างยาวนาน
ทักษะและความเชี่ยวชาญกว่าแรงงานใหม่ๆ กอร์ปกับ ด้วยสถานการณ์ที่แรงงานส่วนใหญ่
ยังคงมีการเปลี่ยนงานบ่อยมาก ทำให้บริษัทต้องเสียเวลาในการสอนงานด้วย

3.3 ความเสี่ยงจากการใช้อลูมิเนียมทดแทนทองแดง

ถ้าพูดถึงในเรื่องต้นทุนวัตถุดิบที่นำมาผลิตนั้น แน่นอนว่าราคาอลูมิเนียมถูกว่าราคาทองแดง
แต่ต้นทุนเครื่องจักร และกรรมวิธีผลิตของแบบอลูมิเนียมทั้งชุดนั้น
ราคาในตอนนี้จะแพงกว่าแบบใช้ท่อทองแดง เพราะการผลิตมีความยากและซับซ้อนว่า อีกทั้ง
แต่ท่ออลูมิเนียมไม่สามารถใช้แทนท่อทองแดงได้อย่างสมบูรณ์ในผลิตภัณฑ์ท่อได้
เนื่องจากยังคงมีปัญหาในเรื่องความคงทน และการซ่อมแซมในกรณีชำรุด
ซึ่งท่ออลูมิเนียมยังคงมีปัญหาในการซ่อมไม่เหมือนท่อทองแองที่มีซ่อมแซมง่ายกว่า
ทำให้ปัจจุบันลูกค้าก็ยังคงนิยมใช้ท่อทองแดงเป็นวัสดุในการผลิต
จะเห็นได้จากยอดจำหน่ายของบริษัทฯ ยังคงเติบโตอย่างต่อเนื่อง

สำหรับผลกระทบที่อาจเกิดขึ้นในอนาคต
หากผู้ผลิตท่ออลูมิเนียมมีการพัฒนาคุณภาพการผลิตให้สามารถใช้งานได้ดี
และไม่ก่อให้เกิดปัญหาในการเชื่อมเวลาที่ลูกค้านำไปใช้งาน
ก็จะส่งผลให้ลูกค้าหันไปใช้ท่ออลูมิเนียมเป็นจำนวนมากขึ้น
แต่ในเรื่องคุณภาพของท่ออลูมิเนียมนั้นแล้วจะไม่ทนเหมือนท่อทองแดง

3.4 ความเสี่ยงจากการนำเข้าท่อทองแดงจากต่างประเทศและการแข่งขันทางด้านราคาของสินค้า

เป็นความเสี่ยงจากการแข่งขันของการนำเข้าท่อทองแดงจากประเทศจีน ประเทศมาเลเซีย
และประเทศเกาหลี ซึ่งคู่แข่งจากต่างประเทศนั้น เสนอราคาขายท่อทองแดงที่มีราคาถูก
ซึ่งลูกค้าบางรายในประเทศก็หันไปใช้ท่อทองแดงที่มีราคาถูก
แต่ลูกค้าก็พบปัญหาในเรื่องคุณภาพของผลิตภัณฑ์และการบริการ เมื่อเทียบกับผลิตภัณฑ์ของบริษัทฯ แล้ว
ปัญหาเรื่องคุณภาพและบริการของการนำเข้าท่อทองแดงยังไม่สามารถแข่งขันกับของบริษัทฯ ได้ ทั้งนี้
ในปี 2559 มีการนำเข้าท่อทองแดงจากประเทศจีน ประมาณ 69%, ประเทศมาเลเซีย 17%
และประเทศเกาหลีประมาณ 11% แต่ทั้งนี้
ด้วยประสบการณ์และความเชื่อมั่นของลูกค้าที่มีต่อผลิตภัณฑ์ท่อทองแดงของบริษัทฯ มาเป็นเวลานาน
เห็นได้ว่าในปี 2559 บริษัทฯ
ยังสามารถรักษาลูกค้าและยอดจำหน่ายได้ทั้งลูกค้าในประเทศและลูกค้าต่างประเทศ
ความเสี่ยงดังกล่าวนี้ อาจจะส่งผลกระทบต่อรายได้ของบริษัทฯ บ้าง จากความเสี่ยงดังกล่าว
ผลกระทบที่ตามมา คือการแข่งขันด้านราคาที่จะเพิ่มความรุนแรงมากขึ้น บริษัทฯ
ได้กำหนดแนวทางในการปฏิบัติงาน ด้วยการเน้นการปฏิบัติงานให้เกิดประสิทธิภาพสูงสุด
และมุ่งเน้นให้สอดคล้องกับนโยบายของบริษัท
เพื่อความมุ่งมั่นในการเป็นผู้นำในธุรกิจผลิตท่อทองแดงในภูมิภาคเอเซียตะวันออกเฉียงใต้
ด้วยความพยายามพัฒนาความเป็นเลิศด้านผลิตภัณฑ์ท่อทองแดง การบริการ
การพัฒนาปรับปรุงระบบการปฏิบัติงาน เทคโนโลยีต่างๆ ซึ่ง ณ ปัจจุบันบริษัทฯ
ได้นำข้อมูลสารสนเทศมาพัฒนาระบบโปรแกรมการทำงานส่วนงานผลิต
และขยายไปยังส่วนงานด้านอื่นขององค์กรด้วย

3.5 ความเสี่ยงจากการผันผวนของราคาวัตถุดิบแผ่นทองแดง Cathode

เนื่องจากราคาวัตถุดิบหลัก คือ แผ่นทองแดงซึ่งมีความผันผวนของราคาในตลาดโลกสูงมาก บริษัทฯ
จึงมีนโยบายไม่ทำการสต๊อกวัตถุดิบแผ่นทองแดง โดยบริษัทฯ จะผลิตตามคำสั่งซื้อของลูกค้า
โดยมีการวางแผนการตลาดล่วงหน้า 3 เดือน ร่วมกับฝ่ายจัดซื้อวัตถุดิบ และฝ่ายการตลาด
ด้วยการสั่งซื้อวัตถุดิบให้เหมาะสมกับยอดคำสั่งซื้อของลูกค้า (Match Order)

สำหรับราคาทองแดงนั้น ไม่มีใครสามารถตอบได้ว่า จะมีแนวโน้มจะลดลงหรือเพิ่มขึ้น โดยในปี
2559 ราคาทองแดงลดลงจากปี 2558 เฉลี่ยประมาณ 4,803 US$ ต่อตัน
ไม่สามารถยึดเป็นแนวโน้มที่ถาวรได้ เพราะราคายังมีขึ้นลงอยู่กับปัจจัยทั้งราคาน้ำมัน ราคาทอง
ภาวะสงคราม และการปั่นราคาของตลาดโลก
แต่เพื่อป้องกันความเสี่ยงจากความผันผวนของราคาวัตถุดิบทองแดงนี้ บริษัทฯ
ยังคงให้มีการทำประกันความเสี่ยงในส่วนนี้ไว้

มาตรการรองรับความเสี่ยงจากการพึ่งพาการสั่งซื้อวัตถุดิบ

บริษัทฯ ได้กำหนดนโยบายการสั่งซื้อวัตถุดิบ โดยจะมีการวางแผนล่วงหน้าประมาณ 3 เดือน
โดยการประสานงานกับฝ่ายขาย, ฝ่ายการผลิต และฝ่ายนำเข้าจัดหาวัตถุดิบ
ซึ่งมีการจัดการซื้อวัตถุดิบดังนี้

แผ่นทองแดง เนื่องจากปัจจุบันยังไม่มีผู้ผลิตแผ่นทองแดงในประเทศไทย บริษัทฯ
จึงต้องนำเข้าแผ่นทองแดงจากต่างประเทศโดยราคาวัตถุดิบแผ่นทองแดงจะถูกกำหนดขึ้นจากราคาทองแดงในตลาด
London Metals Exchange (LME) บวกด้วยค่าใช้จ่ายอื่นๆ ทั้งนี้ เนื่องจากว่า
ทองแดงเป็นสินค้า Commodity ราคาทองแดงจึงมีการเคลื่อนไหวตลอดเวลา ดังนั้น
เพื่อเป็นการป้องกันความเสี่ยงอันอาจจะเกิดจากความผันผวนของราคาทองแดง บริษัทฯ
ได้มีมาตราการรองรับความเสี่ยงจากการพึ่งพาการสั่งซื้อวัตถุดิบจากต่างประเทศ
โดยการสั่งซื้อวัตถุดิบเศษทองแดงภายในประเทศด้วย โดยบริษัทฯ
พยายามให้มีการสั่งซื้อวัตถุดินเศษทองแดงภายในประเทศในอัตราส่วน 50 : 50 ทั้งนี้
เพื่อเป็นการป้องกันปัญหาที่อาจเกิดขึ้นจากปัจจัยเสี่ยงที่ไม่สามารถควบคุมได้ อันอาจ

ส่งผลให้เกิดความล่าช้าจากการขนส่งวัตถุดิบ เช่น การเกิดมรสุม หรือจากเหตุการณ์ภัยพิบัติต่างๆ
เป็นต้น และเพื่อเป็นการป้องกันแก้ไขปัญหาดังกล่าว ปัจจุบันบริษัทฯ ได้ซื้อเศษทองแดงภายใน
ประเทศมาทำการหลอมใหม่ เพื่อเป็นวัตถุดิบอีกประเภทหนึ่งของบริษัทฯ ทำให้บริษัทฯ
สามารถกำหนดจำนวน, ปริมาณ และเวลาการส่งของได้ โดยอิสระและมีความแน่นอนมากยิ่งขึ้น

ลูกค้าของบริษัทฯ สามารถเลือกเงื่อนไขกำหนดการสั่งซื้อวัตถุดิบให้เหมาะสมกับคำสั่งซื้อของลูกค้าได้
ดังนี้

1.1 การซื้อขายแบบกำหนดราคาทองแดงล่วงหน้าให้อยู่ในระดับที่ยอมรับได้ (Hedging)
เป็นวิธีการสั่งซื้อที่ลูกค้าต้องการลดความเสี่ยงของราคาที่ผันผวนของราคาทองแดงตลาดโลก
โดยการจองการซื้อขายล่วงหน้า

1.2 การซื้อขายแบบราคาเฉลี่ย ซึ่งเป็นที่ค่อนข้างนิยมสำหรับลูกค้า
เนื่องจากเป็นราคาที่ลูกค้าสามารถกำหนดต้นทุนได้ เช่น
ลูกค้ากำหนดใช้ราคาวัตถุดิบแผ่นทองแดงย้อนหลังไป 1 เดือน หรือย้อนหลังไป 2 เดือน

ในเงื่อนไขกำหนดการสั่งซื้อวัตถุดิบทั้งข้อ 1.1 และ 1.2 นั้น บริษัทฯ
จะทำการสรุปยอดซื้อและยอดขายทุกสิ้นเดือนเพื่อทำการ Paper Trade
เพื่อลดสต๊อกวัตถุดิบหรือซื้อขายส่วนต่าง เป็นการป้องกันความเสี่ยงอีกครั้งหนึ่งด้วย
ในการกำหนดการสั่งซื้อวัตถุดิบโดยลูกค้านั้น บริษัทฯ จะแยกราคาวัตถุดิบ LME (London Metals
Exchange) กับค่าธรรมเนียมและค่าใช้จ่ายต่างๆ โดยลูกค้าเป็นผู้ชำระเอง

1.3 ลูกค้าจัดซื้อจัดหาวัตถุดิบเอง โดยเรียกราคาวัตถุดิบแบบนี้ว่า Toll ซึ่งบริษัทใหญ่ๆ
เลือกที่จะทำการ ซื้อขายดังข้อ 1.3 นี้

1.4 ในแต่ละเดือนบริษัทฯ มีการควบคุม
และบริหารจัดการสินค้าคงคลังให้มีปริมาณสินค้าคงเหลือที่เหมาะสม โดยบริษัทฯ
ได้กำหนดเป้าหมายและวางแผนการผลิตให้สอดคล้องกับยอดคำสั่งซื้อจากลูกค้าเป็นประจำเสมอ

3.6 ความเสี่ยงที่ลูกค้าจะย้ายฐานการผลิตไปประเทศอื่น

กลุ่มลูกค้าหลักของบริษัทฯ คือ ผู้ผลิตและจำหน่ายเครื่องปรับอากาศและเครื่องทำความเย็น
ที่ส่วนใหญ่มีฐานการผลิตอยู่ในประเทศ
หากลูกค้าย้ายฐานการผลิตไปยังประเทศอื่นที่มีต้นทุนการผลิตที่ถูกกว่าประเทศไทยในอนาคต เช่น
ประเทศเวียดนาม อาจส่งผลกระทบต่อผลการดำเนินการของบริษัทบ้าง แต่คงไม่มากนัก ซึ่งบริษัทฯ
มองว่า ประเทศไทยนั้นยังคงมีปัจจัยหลักพื้นฐานที่ดีที่จะเป็นฐานการผลิตต่อไป
และยังเป็นประเทศที่มีศักยภาพทางด้านการผลิต ที่ยังคงด้วยเทคโนโลยีที่ทันสมัย
มีการพัฒนาด้านการผลิตและสินค้าอย่างต่อเนื่อง กอร์ปกับลูกค้าเหล่านั้น เป็นคู่ค้าที่ทำธุรกิจกับบริษัทฯ
มาเป็นเวลานาน ทำให้ลูกค้ามีความเชื่อมั่นในผลิตภัณฑ์ของบริษัทฯ มาจนถึงปัจจุบัน ทั้งนี้ บริษัทฯ
ยังคงหาตลาดและลูกค้ารายใหม่ทั้งในและต่างประเทศเพิ่มด้วย

3.7 ความเสี่ยงจากการพึ่งพาบุคลากร

ธุรกิจของบริษัทนั้นต้องใช้บุคลากรที่มีความรู้ มีความชำนาญ
และมีประสบการณ์ในการผลิตเพื่อให้ได้ผลิตภัณฑ์ที่มีมาตรฐานและมีความแม่นยำสูงตามความต้องการที่หลากหลายของลูกค้า
บริษัทฯ จึงมีนโยบายส่งเสิรมการพัฒนาบุคลากร โดยจัดอบรมพนักงาน นอกจากนี้ บริษัทฯ
ยังจัดให้มีการสับเปลี่ยนหน้าที่การทำงานของพนักงานให้มีการหมุนเวียนไปทำงานยังแผนกอื่นได้
เป็นการพัฒนาและส่งเสริมให้พนักงานมีทักษะ
และให้พนักงานได้เรียนรู้การทำงานและการใช้เครื่องจักรในหลายๆ รูปแบบของแต่ละขบวนการผลิต
รวมถึงทำให้พนักงานสามารถทำงานทดแทนกันได้ด้วย ซึ่งเป็นการช่วยลดความเสี่ยงของบริษัทฯ
จากการพึ่งบุคลากร

3.8 ความเสี่ยงทางด้านการเงินของบริษัทฯ

นโยบายการจัดการความเสี่ยงด้านการเงิน

บริษัทฯ มีความเสี่ยงจากการดำเนินธุรกิจตามปกติจากการเปลี่ยนแปลงอัตราดอกเบี้ย
และอัตราแลกเปลี่ยนเงินตราต่างประเทศ และจากการไม่ปฏิบัติตามข้อกำหนดตามสัญญาของคู่สัญญา
บริษัทไม่มีการถือหรือออกเครื่องมือทางการเงินที่เป็นตราอนุพันธ์ เพื่อการเก็งกำไรหรือการค้า

การจัดการความเสี่ยงเป็นส่วนที่สำคัญของธุรกิจของบริษัท
บริษัทมีระบบในการควบคุมให้มีความสมดุลของระดับความเสี่ยงที่ยอมรับได้
โดยพิจารณาว่าระหว่างต้นทุนที่เกิดจากความเสี่ยงและต้นทุนของการจัดการความเสี่ยง
ฝ่ายบริหารได้มีการควบคุมกระบวนการจัดการความเสี่ยงของบริษัทอย่างต่อเนื่อง
เพื่อให้มั่นใจว่ามีความสมดุลระหว่างความเสี่ยงและการควบคุมความเสี่ยง

การบริหารจัดการส่วนทุน

นโยบายของคณะกรรมการบริษัทฯ คือ การรักษาระดับเงินทุนให้มั่นคงเพื่อรักษานักลงทุน
เจ้าหนี้และความเชื่อมั่นของตลาด และก่อให้เกิดการพัฒนาของธุรกิจในอนาคต
คณะกรรมการได้มีการกำกับดูแลผลตอบแทนจากการลงทุน
และระดับการจ่ายเงินปันผลให้แก่ผู้ถือหุ้นสามัญ

3.9 ความเสี่ยงด้านอัตราดอกเบี้ย

ความเสี่ยงด้านอัตราดอกเบี้ย หมายถึง
ความเสี่ยงที่เกิดจากการเปลี่ยนแปลงที่เกิดขึ้นในอนาคตของอัตราดอกเบี้ยในตลาด
ซึ่งส่งผลกระทบต่อการดำเนินงานและกระแสเงินสดของบริษัทเนื่องจากเงินกู้ยืมส่วนใหญ่มีอัตราดอกเบี้ยคงที่
บริษัทฯ มีความเสี่ยงด้านอัตราดอกเบี้ยที่เกิดจากเงินกู้ยืม
บริษัทได้ลดความเสี่ยงดังกล่าวโดยทำให้แน่ใจว่าให้ดอกเบี้ยที่เกิดจากการกู้ยืมส่วนใหญ่เป็นอัตราดอกเบี้ยคงที่
อัตราดอกเบี้ยที่แท้จริงของหนี้สินทางการเงินที่มีภาระดอกเบี้ย ณ วันที่ 31 ธันวาคม
และระยะเวลาที่ครบกำหนดชำระหรือกำหนดอัตราใหม่มีดังนี้

  ---------------------- ------------ --------- -- ----------- -- -- -- -- --------- --
                         อัตราดอกเบี้ย                หลังจาก 1 ปี              รวม       

                         ที่แท้จริง       ภายใน 1 ปี    แต่ภายใน 5 ปี                       

                         (ร้อยละต่อปี)                (พันบาท)                           

  ปี 2559                                                                             

  หมุนเวียน                                                                            

  เงินกู้ยืมจากสถาบันการเงิน   3.22         400,000      -                       400,000   

  เงินกู้ยืมจากกิจการ         1.50         11,518       -                       11,518    

  ที่เกี่ยวข้องกัน                                                                         

  ไม่หมุนเวียน                                                                          

  เงินกู้ยืมจากสถาบันการเงิน   -            -            -                       -         

  รวม                                 411,518      -                       411,518   

                         อัตราดอกเบี้ย                หลังจาก 1 ปี              รวม       

                         ที่แท้จริง       ภายใน 1 ปี    แต่ภายใน 5 ปี                       

                         (ร้อยละต่อปี)                (พันบาท)                           

  ปี 2558                                                                             

  หมุนเวียน                                                                            

  เงินกู้ยืมจากสถาบันการเงิน   -                                                           

  เงินกู้ยืมจากกิจการ         1.50         233,374      -                       233,674   

  ที่เกี่ยวข้องกัน                                                                         

  ไม่หมุนเวียน                                                                          

  เงินกู้ยืมจากสถาบันการเงิน   3.22         -            400,000                 400,000   

  รวม                                 233,364      400,000                 633,364   
  ---------------------- ------------ --------- -- ----------- -- -- -- -- --------- --

3.10 ความเสี่ยงจากอัตราแลกเปลี่ยนเงินตราต่างประเทศ

บริษัทมีความเสี่ยงจากอัตราแลกเปลี่ยนเงินตราต่างประเทศ
ซึ่งเกิดจากการซื้อสินค้าและการขายสินค้าที่เป็นเงินตราต่างประเทศ
บริษัทได้ทำสัญญาซื้อขายเงินตราต่างประเทศล่วงหน้า ซึ่งรายการดังกล่าวจะมีอายุไม่เกินหนึ่งปี
เพื่อป้องกันความเสี่ยงของหนี้สินและสินทรัพย์ทางการเงินที่เป็นเงินตราต่างประเทศ
สัญญาซื้อขายเงินตราต่างประเทศล่วงหน้า ณ
วันที่รายงานเป็นรายการที่เกี่ยวข้องกับรายการซื้อและขายสินค้าที่เป็นเงินตราต่างประเทศในงวดถัดไป

ณ วันที่ 31 ธันวาคม บริษัทฯ
มีความเสี่ยงจากอัตราแลกเปลี่ยนเงินตราต่างประเทศอันเป็นผลมาจากการมีสินทรัพย์และหนี้สินเป็นเงินตราต่างประเทศ
ดังนี้

+---------------------------------------+-------+---+-------+---+-------+
|                                       |       |   | 2559  |   | 2558  |
+---------------------------------------+-------+---+-------+---+-------+
|                                       |       |   | (พ    |   |       |
|                                       |       |   | ันบาท) |   |       |
+---------------------------------------+-------+---+-------+---+-------+
| เงินเหรียญสหรัฐอเมริกา                    |       |   |       |   |       |
+---------------------------------------+-------+---+-------+---+-------+
| ลูกหนี้การค้า                             |       |   | 22    |   | 23    |
|                                       |       |   | 1,098 |   | 1,923 |
| ลูกหนี้อื่น                                |       |   |       |   |       |
|                                       |       |   | 6,423 |   | -     |
+---------------------------------------+-------+---+-------+---+-------+
| เจ้าหนี้การค้า                            |       |   | (585  |   | (424  |
|                                       |       |   | ,215) |   | ,762) |
+---------------------------------------+-------+---+-------+---+-------+
| เจ้าหนี้อื่น                               |       |   |       |   |   (6  |
|                                       |       |   |  (55) |   | ,903) |
+---------------------------------------+-------+---+-------+---+-------+
| ยอดบัญชีในงบแสดงฐานะการเงินที่มีความเสี่ยง    |       |   | (357  |   | (200  |
|                                       |       |   | ,749) |   | ,396) |
+---------------------------------------+-------+---+-------+---+-------+
|                                       |       |   |       |   |       |
+---------------------------------------+-------+---+-------+---+-------+
| สัญญาซื้อขายเงินตราต่างประเทศ              |       |   | 9     |   | 21    |
|                                       |       |   | 8,613 |   | 3,153 |
+---------------------------------------+-------+---+-------+---+-------+
| ยอดความเสี่ยงคงเหลือสุทธิ                  |       |   | (259  |   | 1     |
|                                       |       |   | ,136) |   | 2,757 |
+---------------------------------------+-------+---+-------+---+-------+

  ---------------------------------------- -------- -- --------- -- ---------
  สกุลเงินเยน                                                         

  ลูกหนี้การค้า                                            9,325        16,282

  เจ้าหนี้การค้า                                           (4,546)      (2,962)

  เจ้าหนี้อื่น                                              (6,259)      (90)

  ยอดบัญชีในงบแสดงฐานะการเงินที่มีความเสี่ยง                   (1,480)      13,230

  สัญญาซื้อขายเงินตราต่างประเทศ                             4,414        (9,313)

  ยอดความเสี่ยงคงเหลือสุทธิ                                 2,934        3,917

  สกุลเงินยูโร                                                         

  เจ้าหนี้การค้า                                           (1,205)      (749)

  ยอดความเสี่ยงคงเหลือสุทธิ                                 (1,205)      (749)
  ---------------------------------------- -------- -- --------- -- ---------

3.11 ความเสี่ยงทางด้านสินเชื่อ

ความเสี่ยงทางด้านสินเชื่อ คือ
ความเสี่ยงที่ลูกค้าหรือคู่สัญญาไม่สามารถชำระหนี้แก่บริษัทตามเงื่อนไขที่ตกลงไว้เมื่อครบกำหนด
ฝ่ายบริหารได้กำหนดนโยบายทางด้านสินเชื่อ
เพื่อควบคุมความเสี่ยงทางด้านสินเชื่อดังกล่าวอย่างสม่ำเสมอ
โดยการวิเคราะห์ฐานะทางการเงินของลูกค้าทุกรายที่ขอวงเงินสินเชื่อในระดับหนึ่งๆ ณ
วันที่รายงานไม่พบว่ามีความเสี่ยงจากสินเชื่อที่เป็นสาระสำคัญ
ความเสี่ยงสูงสุดทางด้านสินเชื่อแสดงไว้ในราคาตามบัญชีของสินทรัพย์ทางการเงินแต่ละรายการในงบดุลอย่างไรก็ตามเนื่องจากบริษัทมีฐานลูกค้าจำนวนมากฝ่ายบริหารไม่ได้คาดว่าจะเกิดผลเสียหายที่มีสาระสำคัญจากการเก็บหนี้ไม่ได้

3.12 ความเสี่ยงจากการขาดสภาพคล่อง

บริษัทฯ
มีการควบคุมความเสี่ยงจากการขาดสภาพคล่องโดยการรักษาระดับของเงินสดและรายการเทียบเท่าเงินสดให้เพียงพอต่อการดำเนินงานของบริษัทและเพื่อให้ผลกระทบจากความผันผวนของกระแสเงินสดลดลง

4) ทรัพย์สินที่ใช้ในการประกอบธุรกิจ

4.1 ทรัพย์สินหลักของบริษัทฯ 

 สินทรัพย์ของบริษัทฯ มีมูลค่าตามบัญชี ณ วันที่ 31 ธันวาคม 2559 ดังนี้

  ------- ---- ----------------------------------------- --------------------
               รายการ                                    (หน่วย : บาท)

          1    ที่ดิน และส่วนปรับปรุงที่ดิน                       180,982,676.98

          2    อาคาร และส่วนปรับปรุงอาคาร                   579,089,483.00

          3    เครื่องจักร และอุปกรณ์                         4,491,035,325.47

          4    เครื่องตกแต่ง ติดตั้ง และอุปกรณ์สำนักงาน           41,297,392.35

          5    สินทรัพย์ไม่มีตัวตน                             132,526,441.03

          6    ยานพาหนะ                                  4,428,632.80

          7    เครื่องจักรระหว่างการติดตั้ง                     8,651,326.02

          8    สินทรัพย์ไม่มีตัวตนระหว่างติดตั้ง                   -

               หัก ค่าเสื่อมราคาสะสม                         (4,939,037,682.49)

               รวม                                       498,973,595.16
  ------- ---- ----------------------------------------- --------------------

ที่ดิน และส่วนปรับปรุงที่ดิน

บริษัท ฟูรูกาวา เม็ททัล (ไทยแลนด์) จำกัด (มหาชน) มีโรงงานตั้งอยู่เลขที่ 213 หมู่ 4
ถนนมิตรภาพ ตำบลทับกวาง อำเภอแก่งคอย จังหวัดสระบุรี 18260 โดยมีรายละเอียดดังนี้

ที่ดิน ณ วันที่ 31 ธันวาคม 2559

  ------- ------------------- ------------- ------------- --------- -----------
  ลำดับที่   โฉนดเลขที่            เนื้อที่          ราคาทุน (บาท)  กรรมสิทธิ์   ภาระจำนอง

                              (ไร่-งาน-วา)                           

  1       2248                50 - 0 - 79   31,678,042    บริษัท      ไม่มี

  2       12197               6 - 1 - 57    4,034,142     บริษัท      ไม่มี

  3       น.ส.3ก. 1297        25 - 3 - 73   70,143,226    บริษัท      ไม่มี
          และ1298                                                   

          รวมเนื้อที่             82 – 2 - 9    105,855,410             
  ------- ------------------- ------------- ------------- --------- -----------

อาคารและส่วนปรับปรุงอาคาร ณ วันที่ 31 ธันวาคม 2559

1. โรงงาน และอาคารสำนักงานของโรงงาน ตั้งอยู่เลขที่ 213 หมู่ 4 ถนนมิตรภาพ
ตำบลทับกวาง อำเภอแก่งคอย จังหวัดสระบุรี 18260 โฉนดที่ดินเลขที่ 2248, 12197 และ
น.ส.3 ก เลขที่ 1297 และ 1298 รวมมีเนื้อที่จำนวน 82 ไร่ 2 งาน 9 ตารางวา โดยแบ่งเป็น
อาคารโรงงาน และสำนักงาน เป็นอาคารชั้นเดียว บริษัทมีการแบ่งสัดส่วนของเนื้อที่การใช้งานดังนี้

- ส่วนการผลิตโรงงาน 1, 2, 3 และ 4 34,602 ตารางเมตร

- คลังสินค้า 2,750 ตารางเมตร

- สำนักงานฝ่ายผลิต 210 ตารางเมตร

- โรงจอดรถยนต์ 2,718 ตารางเมตร

- ส่วนซ่อมบำรุงและห้องควบคุมต่างๆ 13,833 ตารางเมตร

- ส่วนรับสินค้า 896 ตารางเมตร

- โรงอาหาร 324 ตารางเมตร

- สำนักงานฝ่ายบริหาร 372 ตารางเมตร

- ห้องประชุมสำนักงานฝ่ายผลิต 88 ตารางเมตร

- ถนน 14,500 ตารางเมตร

- พื้นที่ในส่วนสายไฟฟ้าแรงสูง 10,780 ตารางเมตร

- สนามหญ้า 36,880 ตารางเมตร

- อาคาร FMGT 7,440 ตารางเมตร

- อาคารเตาหลอมไฟฟ้า Shaft Furnace 1,400 ตารางเมตร

- ลาน waste area 1,673 ตารางเมตร

- อาคารโรงงาน Fine Tube 1,245 ตารางเมตร

- อาคารโรงงาน Foam Tube 2,100 ตารางเมตร

- บ้านพักผู้บริหาร 225 ตารางเมตร

รวม 132,036 ตารางเมตร

2. สำนักงานกรุงเทพฯ ตั้งอยู่เลขที่ 183 อาคารรีเจ้นท์เฮ้าส์ ชั้น 14 ถนนราชดำริห์ แขวงลุมพินี
เขตปทุมวัน กรุงเทพฯ 10330 โดยมีพื้นที่รวม 304.73 ตารางเมตร มีสัญญาเช่าอีกระยะเวลา 3
ปี เริ่มตั้งแต่วันที่ 1 กันยายน 2559 ถึงวันที่ 31 สิงหาคม 2562 รวมค่าเช่า 176,743.40
บาทต่อเดือน

อาคารและส่วนปรับปรุงอาคาร ณ วันที่ 31 ธันวาคม 2559

  -------------------------- ---------------- ---------------- ------------- ------------------ --------
  รายละเอียด                  ราคาทุน (บาท)     มูลค่าตามบัญชี       อายุการใช้งาน   อายุการใช้งานที่เหลือ   

                                              (บาท)            (ปี)           (ปี)                (เดือน)

  โรงงาน                     568,333,774.45   118,486,801.33                                    

  - โรงงาน                   491,344,742.48   100,143,009.56   20            11                 4

  - ส่วนปรับปรุงโรงงาน          76,989,031.97    18,343,791.77    5-20          16                 0

  สำนักงาน                    4,038,833.33     3.00                                              

  - สำนักงาน                  2,336,167.45     2.00             20            -                  -

  - ส่วนปรับปรุงสำนักงาน         1,702,665.88     1.00             5             -                  -

  บ้านพักเจ้าหน้าที่               5,756,951.22     5.00                                              

  - บ้านพักเจ้าหน้าที่             4,014,376.92     2.00             20            -                  -

  - ส่วนปรับปรุงบ้านพักของเจ้าหน้าที่ 1,742,574.30     3.00             5             -                  -

  อื่น ๆ กรุงเทพฯ               959,924.00       3.00             5             0                  0

  รวม                        579,089,483.00   118,486,812.33                                    
  -------------------------- ---------------- ---------------- ------------- ------------------ --------

เครื่องจักรและอุปกรณ์ ณ วันที่ 31 ธันวาคม 2559 บริษัทฯ มีเครื่องจักรและอุปกรณ์ดังต่อไปนี้

  ------- ------------------ ----------- ------------------ ---------------- -------------
  ลำดับที่   เครื่องจักรและอุปกรณ์   จำนวน       ราคาทุน (บาท)       มูลค่าตามบัญชี (บาท) อายุการใช้งาน
                             (รายการ)                                        

  1       เครื่องจักร           2,896       4,407,315,078.76   238,699,288.81   5-20 ปี

  2       อุปกรณ์              1,117       83,720,246.71      2,194,276.49     5-20 ปี

          รวม                4,013       4,491,035,325.47   240,893,565.30   
  ------- ------------------ ----------- ------------------ ---------------- -------------

มูลค่าสินทรัพย์สุทธิ

ณ วันที่ 31 ธันวาคม 2559 บริษัทฯ มีสินทรัพย์สุทธิรวม = 2,808 ล้านบาท

1. มูลค่าสินทรัพย์สุทธิ โดยให้ปรับมูลค่าสินทรัพย์ตามราคาประเมินหรือตามมูลค่าเงินลงทุน

- ไม่มีการประเมินราคาสินทรัพย์ ดังนั้นมูลค่าสินทรัพย์รวม = 2,808 ล้านบาท

2. มูลค่าสินทรัพย์สุทธิตาม 1. หักด้วยหนี้สินที่อาจเกิดขึ้นจากการเข้าค้ำประกัน อาวัล ภาระจำนอง
หรือการค้ำประกันให้บุคคลอื่นหรือก่อภาระผูกพันอื่นใดพร้อมทั้งให้แสดงรายละเอียดของรายการดังกล่าวด้วย

- ไม่มีหนี้สินที่อาจจะเกิดขึ้นจากการค้ำประกัน ดังนั้นมูลค่าสินทรัพย์รวม = 2,808 ล้านบาท

3. มูลค่าสินทรัพย์สุทธิตาม 1. และ 2. ต่อหุ้น

- มูลค่าสินทรัพย์สุทธิรวมต่อหุ้น = 58.50 บาท

4.2 นโยบายการลงทุนในบริษัทย่อย และบริษัทร่วม

- ไม่มี -

4.3 ราคาประเมินทรัพย์สิน (การได้มา หรือ จำหน่ายไปซึ่งสินทรัพย์)

  - ไม่มี -

5) ข้อพิพาททางกฎหมาย

- ไม่มี -

6) ข้อมูลทั่วไป และข้อมูลสำคัญอื่น

6.1 ข้อมูลทั่วไป

  ชื่อบริษัท บริษัท ฟูรูกาวา เม็ททัล (ไทยแลนด์) จำกัด (มหาชน)

  Furukurawa Metal (Thailand) Public Company Limited

  ชื่อย่อหลักทรัพย์ FMT

  เลขทะเบียนบริษัท 107539000057

  ทุนจดทะเบียน 480,000,000.00 บาท (สี่ร้อยแปดสิบล้านบาทถ้วน)

  ทุนเรียกชำระแล้ว 480,000,000.00 บาท (สี่ร้อยแปดสิบล้านบาทถ้วน)

  มูลค่าหุ้นที่ตราไว้หุ้นละ 10 บาท (สิบบาทถ้วน)

  ลักษณะการประกอบธุรกิจ ผลิตและจำหน่ายท่อทองแดงไร้ตะเข็บชนิดต่างๆ
  ที่จะนำไปใช้ในอุตสาหกรรมการผลิตเครื่องปรับอากาศ ตู้เย็น และเครื่องทำความเย็นทั่วไป

  สถานที่ตั้งสำนักงานใหญ่ 183 อาคารรีเจ้นท์เฮ้าส์ ชั้น14 ถนนราชดำริห์ แขวงลุมพินี เขตปทุมวัน
  กรุงเทพฯ 10330

  โทรศัพท์ 02-256-0641 ถึง 50

  โทรสาร 02-256-0651 ถึง 2

  สถานที่ตั้งโรงงาน 213 หมู่4 ถนนมิตรภาพ กม.125 ตำบลทับกวาง อำเภอแก่งคอย
  จังหวัดสระบุรี 18260

  โทรศัพท์ 036-329811 ถึง 20

  โทรสาร 036-357-340

6.2 ข้อมูลของบุคคลอ้างอิงอื่นๆ ที่เกี่ยวข้อง

นายทะเบียนหลักทรัพย์ บริษัท ศูนย์รับฝากหลักทรัพย์ (ประเทศไทย) จำกัด

93 ถนนรัชดาภิเษก แขวงดินแดง เขตดินแดง กรุงเทพฯ 10400

  โทรศัพท์ 02-009-9000

  โทรสาร 02-009-9991

  Website http://www.set.or.th/tsd

  E-Mail SETcontactCenter@set.or.th

ผู้สอบบัญชีประจำปี 2559 - นางมัญชุภา สิงห์สุขสวัสดิ์ ผู้สอบบัญชีรับอนุญาตเลขที่ 6112 หรือ

- นายบุญญฤทธิ์ ถนอมเจริญ ผู้สอบบัญชีรับอนุญาตเลขที่ 7900 หรือ

- นายเอกสิทธิ์ ชูธรรมสิถตย์ ผู้สอบบัญชีรับอนุญาตเลขที่ 4195

บริษัท เคพีเอ็มจี ภูมิไชย สอบบัญชี จำกัด

เลขที่ 1 อาคารเอ็มไพร์ทาวเวอร์ ชั้น 48-51

ถนนสาทรใต้ เขตสาทร กรุงเทพฯ 10120

โทรศัพท์ 02-677-2000

  โทรสาร 02-677-2222

  Website http://www.kpmg.co.th

  ผู้ตรวจสอบภายใน บริษัท ดีลอยท์ ทู้ช โธมัทสุ ไชยยศ ที่ปรึกษา จำกัด

  อาคารรัจนาการ ชั้น 25-26, 28

  3 ถนนสาทรใต้ แขวงยานนาวา เขตสาทร กรุงเทพฯ 10120

  โทรศัพท์ 02-676-5700

  โทรสาร 02-675-5757

  Website http://www.deloitte.com